title: Kiusanhenki

text: Kiusanhenki on nuortenkirjailija R.L. Stinen The Nightmare Room -kirjasarjan yhdestoista teos ja se keskittyy tällä kertaa Sam-nimiseen poikaan ja hänen uuteen kouluunsa.


title: Kiusanhenki

text: Sam Waterbury saapuu uuteen kouluunsa Wilton Middle Schooliin. Hän on myöhässä ja etsii luokkaa, jonne häntä on neuvottu menemään. Ankeassa koulussa käytävät ovat ilman valoja ja seinistä puuttuu maalia. Pimeydessä Sam on näkevinään vihreän pirun käytävällä, ja myöhemmin hän saa todisteita näylleen, kun Tonya-nimisen tytön reppu löytyy pureskeltuna kahtia. Samin uudet ystävät, Simpson ja Tonya kertovat Samille tarinan Imp-nimisestä kiusanhengestä, joka kiusaa oppilaita ja erityisesti uusia oppilaita, koska haluaa näyttää olevansa paikan pomo. Sam tuo kouluun näytille harvinaisen kanin, joka on hänen isänsä omaisuutta. Kun se katoaa, Sam ryhtyy taisteluun Imp-hirviötä vastaan palauttaakseen rauhan käytäville. Imp jättää Samille viestin, jossa ilmeisesti piilee mysteerin ratkaisu. Sam ei kuitenkaan tiedä, että tuon viestin ratkaisemisella saattaa olla vaarallisia seuraamuksia. Lopulta kun viesti selviää Samille, hän kohtaa kokonaisen piruperheen.


title: Kailasa

text: Kailasa (sanskrit) on monen eteläintialaisen temppelin nimitys. Se on johdos Shiva-jumalalle pyhitetystä tiibetiläisestä Kailas-vuoren nimestä. Tunnetuin Kailasa-temppeli on Intian Ellorassa. Se on 700–1000-luvuilla rakennettu kalliotemppeli, jonka veistos- ja maalauskoristelu on mestarillista työtä. Kailasa on kuuluisin Elloran noin kolmestakymmenestä kallioon louhitusta temppelistä.


title: Amerikanviirupöllö

text: Amerikanviirupöllö ("Strix varia") on Euraasiassa esiintyvän viirupöllön amerikkalainen vastinlaji.


title: Amerikanviirupöllö

text: Linnun pituus on noin 44 cm ja siipien kärkiväli 112 cm. Se painaa 500–1 050 grammaa, naaras keskimäärin 779 g ja koiras 617 g. Se muistuttaa suuresti pienikokoista viirupöllöä, josta sen erottaminen höyhenpuvun perusteella on vaikeaa. Kooltaan lähempänä lehtopöllöä, joka on väritykseltään ruskeampi ja tummajuovaisempi. Silmät ovat mustat tai tummanruskeat ja nokka on keltainen. Sukupuolet ovat samannäköiset mutta naaras on huomattavasti suurempi. Nuori lintu on poikassulkasadon jälkeen aikuisen linnun näköinen. Huhuilee melko aktiivisesti läpi vuoden, joskus myös päivällä.


title: Amerikanviirupöllö

text: Vanhin luonnossa elänyt amerikanviirupöllö oli 10-vuotias. Vankeudessa se on elänyt 23-vuotiaaksi.


title: Amerikanviirupöllö

text: Amerikanviirupöllön pesimäalueet ovat Kanadassa ja Yhdysvaltain itäosissa, jatkuen Meksikoon saakka. Se on tavattu myös Bermudalla. Joinakin vuosina lajin esiintymisalue kattaa myös keskilännen ja paikoitellen mantereen länsiosan. Se on runsastunut ja laajentaa elinaluettaan länteen. Lajin esiintymisalueen koko on noin 6,4 miljoonaa neliökilometriä, maailman populaation koko on noin 560 000 yksilöä ja lajin kanta on elinvoimainen. Laji on enimmäkseen paikkalintu mutta pesimäajan jälkeiset vaellukset ovat tavallisia.


title: Amerikanviirupöllö

text: Amerikanviirupöllöt elävät tiheissä tuoreissa metsissä, sekä laajoissa metsäerämaissa että asutuksen läheisyydessä, ja puustoisilla soilla. On havaittu, että asutuksen läheisyydessä elävät populaatiot menestyvät hyvin. Niiden pahimmat uhat ovat autot, joihin ne törmäävät öisillä saalistuslennoillaan. Yhdysvaltain luoteisissa osavaltioissa laji voi mahdollisesti syrjäyttää paikallisia täpläpöllöpopulaatioita ("Strix occidentalis"), sillä lajit kilpailevat samassa ekologisessa lokerossa ja amerikanviirupöllö aggressiivisempana lajina voi karkottaa täpläpöllön reviiriltään.


title: Amerikanviirupöllö

text: Amerikanviirupöllö on yksiavioinen. Sen reviirin koko on 85-365 hehtaaria. Pesä on tavallisesti puunkolossa tai -onkalossa, joskus pöntössä tai vanhassa variksen tai oravan pesässä. Emot voivat puolustaa pesää hyvin aggressiivisesti. Naaras munii 2-4 valkoista munaa, joita se hautoo 28-33 päivää. Koiras kantaa sille ruokaa haudonta-aikana ja myös pienten poikasten aikana. Poikaset lähtevät pesäkolosta kiipeilemään pesäpuun oksille noin 4 viikon ikäisinä, ja ne oppivat lentämään 35-40 päivän ikäisinä. Emot huolehtivat poikueesta sen jälkeen vielä noin 4 kuukautta.


title: Amerikanviirupöllö

text: Pääravintoa ovat myyrät, hiiret ja muut pikkujyrsijät, joita se saalistaa pääasiassa öisin. Saalistaa myös muita pieniä nisäkkäitä, kuten maaoravia, kaneja, opossumeja ja kettuja. Lintuja se saalistaa aina kyyhkyn ja riekon kokoisiin saakka. Se saattaa myös kalastaa ja syödä sammakoita, liskoja ja isoja hyönteisiä.


title: Scirocco-Powell

text: Scirocco oli yhdysvaltalainen Formula 1 -talli, joka piti majapaikkaansa Lontoossa. Talli osallistui seitsemään osakilpailuun vuosina – saavuttamatta ainuttakaan MM-pistettä sekä kilpaili myös sarjan ulkopuolisissa kilpailuissa. Talli ei päässyt kertaakaan maaliin.


title: Scirocco-Powell

text: Tallin perustajana toimi Hugh Powell, joka otti haltuunsa Emeryson -tallin jäänteet vuonna 1962, mutta Sciroccon autojen osoittautuessa epäluotettaviksi möi ne myöhemmin kuljettajalleen André Pilettelle, joka kilpaili niillä vielä useammassa kilpailussa.


title: Scirocco-Powell

text: Paksunnos tarkoittaa paalupaikkaa ja "kursivoitu" kilpailun nopeinta kierrosta.


title: Scarab

text: Scarab oli yhdysvaltalainen Formula 1 -talli. Tallin perustajana toimi monimiljonääri Lance Reventlow. Scarab kilpaili viidessä osakilpailussa kaudella etumoottorisella autolla, joka oli jo selvästi aikaansa jäljessä. Tallin parhaaksi saavutukseksi jäi Chuck Daighin ajama kymmenes sija Yhdysvaltain GP:sta.


title: Scarab


title: Tiffany Pollard

text: Tiffany Pollard (s. 6. tammikuuta 1982) on yhdysvaltalainen näyttelijä ja tosi-tv-persoonallisuus. Hänet tunnetaan parhaiten yhdysvaltalaisen VH1-kanavan televisiosarjoista Vaimomatskua ("Flavor of Love") ja I Love New York. Lempinimen "New York" hänelle antoi räppäri Flavor Flav, jota hän tapaili "Vaimomatskua"-sarjan ensimmäisellä ja toisella tuotantokaudella. Pollard on keksinyt itselleen myös arkikielessä lempinimen "HBIC" (Head Bitch In Charge).


title: Tiffany Pollard

text: Pollardin ensimmäinen elokuvarooli oli vuonna 2008 komediaelokuvassa "First Sunday". Elokuvassa näyttelivät myös Ice Cube, Regina Hall ja C. J. Sanders. Pollard osallistui vuonna 2009 Vaginamonologeja-näytelmän kiertueelle.


title: 8D

text: 8D eli Eight Disciplines Problem Solving on ongelmanratkaisumenetelmä. Yhdysvaltain hallitus kehitti menetelmän toisen maailmansodan aikana ja sitä käytettiin aluksi kuvaamaan valmistusprosessissa tapahtuneiden virheiden korjaamisessa toteutettavia toimenpiteitä.


title: 8D

text: 1960- ja 1970-luvuilla Ford Motor Company otti menetelmän käyttöön ja siitä tuli standardi tapa virheiden käsittelyyn autoteollisuudessa ja myös kokoonpano- ja muussa valmistavassa teollisuudessa.


title: 8D

text: Menetelmää käytetään ongelmien tunnistamiseen, korjaamiseen ja estämiseen ja sitä voidaan käyttää paitsi tuotannossa, myös prosessinkehittämisessä. 8D tarjoaa toimintatavat, jotka perustuvat faktoihin ja se keskittyy ongelman perimmäisen syyn määrittämiseen.8D-prosessiin sisältyy useita laadunvarmistuksessa yleisesti käytettyjä menetelmiä, kuten kalanruotodiagrammi ja "miksi analyysi".


title: 8D

text: 8D-prosessia kehitettiin Ford Motor Companyssä usean vuosikymmenen ajan. 1990-luvun lopulla Ford kehitti parannetun version 8D:stä, josta se käytti nimitystä "Global 8D". Sen suurimmat muutokset verrattuna alkuperäisen 8D-prosessiin ovat:


title: Benjamin Smith Barton

text: Benjamin Smith Barton (10. helmikuuta 1766 Lancaster, Pennsylvania – 19. joulukuuta 1815 New York, New York) oli yhdysvaltalainen kasvitieteilijä ja lääkäri.


title: Benjamin Smith Barton

text: Hän opiskeli aluksi Philadelphiassa, mutta 1786 hän lähti Edinburghiin ja Lontooseen opiskelemaan lääketiedettä. Hän opiskeli myös Göttingenissä, jossa hän saavutti lääketieteen tohtorin arvon 1789. Hän palasi Yhdysvaltoihin 1789 ja sai lääkärin sekä luonnonhistorian ja kasvitieteen professorin viran Pennsylvanian yliopistosta. Hän on tunnettu erityisesti ensimmäisestä yhdysvaltalaisesta kasvikirjasta, "Elements of Botany" (1804). Muita hänen teoksiaan ovat muun muassa "On the Fascinating Quality Ascribed to the Rattlesnake" (1796), "New Views of the Origin of Tribes in the United States" (1797) ja "Collections Toward a Materia Medica of the United States" (1798). Hän toimitti erästä ensimmäisistä yhdysvaltalaisista tieteellisistä julkaisuista, "Philadelphia Medical and Physical Journal" vuosina 1805-1808.


title: Benjamin Smith Barton

text: Hän toimi lääkärinä Pennsylvania Hospitalissa Philadelphiassa 1798–1815. Hän oli Amerikan filosofisen seuran varapresidentti 1802–1815.


title: Benjamin Smith Barton

text: Bartonin oli tarkoitus osallistua Lewisin ja Clarkin tutkimusretkelle Yhdysvaltain tuolloin vielä tuntemattomiin länsiosiin, mutta hän luopui matkasta ja opetti Lewisin keräämään, kuivaamaan ja varastoimaan kasvinäytteitä. Lewisin ja Clarkin palattua matkaltaan he toivat useimmat näytteet Bartonille analysoitavaksi, mutta Barton kuoli tuberkuloosiin 1815.


title: Benjamin Smith Barton

text: Barton tutki myös lintuja ja nimesi muun muassa amerikanviirupöllön.


title: VH1

text: VH1 (VH-1: Video Hits One vuodesta 1994 ja VH1: Music First vuodesta 2003) on yhdysvaltalainen digitaalikanava, joka on ollut toiminnassa tammikuusta 1985 lähtien. VH1 lähettää musiikkivideoita sekä vanhempia klassikoita 60-, 70-, 80- ja 90-luvuilta ja uusia hittejä. Suomessa VH1 on katsottavissa joidenkin kaapeli- ja satelliittioperaattoreiden verkoissa.


title: Zefyros

text: Zefyros () oli kreikkalaisessa mytologiassa anemos, tuulen jumaluus, ja länsituulen henkilöitymä; jossain yhteyksissä myös luonnonvoima, jonka Aiolos saattoi halutessaan vangita tai vapauttaa. Roomalainen vastine Zefyrokselle oli Favonius.


title: Zefyros

text: Zefyroksella oli useita puolisoja. Hän sieppasi Khloriin, jonka hän otti myöhemmin puolisokseen. Tästä suhteesta syntyi poika nimeltä Karpos.


title: Zefyros

text: Myös harpyija Podargen kerrottiin olleen hänen vaimonsa. Tämä synnytti Zefyrokselle kaksi tuulen nopeaa hevosta, Ksanthoksen ja Balioksen, jotka myöhemmin olivat Akhilleuksella valjastettuina vetämään hänen vaunujaan Troijan sodassa.


title: Zefyros

text: Zefyroksella on osuutensa myös Hyakinthoksen kohtalossa. Tämä oli komea nuorukainen, jonka suosiosta kamppailivat sekä Zefyros että Apollon. Hyakinthoksen valittua Apollonin, Zefyros vaipui mustasukkaisuuden valtaan. Kun myöhemmin Apollon ja Hyakinthos heittelivät kiekkoa keskenään, Zefyros puhalsi kiekkoon niin, että se osui Hyakinthosta päähän ja tämä kuoli. Suruissaan Apollon loi rakkaansa maahan vuotaneesta verestä hyasintin.


title: Zefyros

text: Psykhen tarinassa Zefyros auttoi Erosta kantamalla Psykhen tämän luolaan.


title: Itzehoe

text: Itzehoe [] on kaupunki Schleswig-Holsteinin osavaltiossa, pohjoisessa Saksassa. Se on Steinburgin piirikunnan hallintokaupunki. Kaupunki sijaitsee Elben sivujoen Störin varrella, noin 50 kilometriä Hampurista luoteeseen ja runsaat 20 kilometriä Glückstadtista pohjoiseen.


title: Itzehoe

text: Vuoden 2014 lopussa Itzehoen asukasluku oli 31 094. Sen pinta-ala on 28,03 neliökilometriä ja asukastiheys 1 109 as./km².


title: Itzehoe

text: Varhaisin maininta Itzehoesta on peräisin Saxo Grammaticuksen kirjoituksista 1100-luvulta. Tuolloin se tunnettiin nimellä "Ekeho". Myöhäisempiin muotoihin lukeutuvat muun muassa "Ezeho", "Esseveldoburg" ja "Eselsfleth". Kaupunki tuhoutui 1200-luvun alussa, mutta rakennettiin nopeasti uudelleen. Sille myönnettiin kaupunginoikeudet vuonna 1238 ja tapulioikeudet vuonna 1260.


title: Itzehoe

text: Liivinmaan sodassa vuonna 1657 ruotsalaiset sotilaat tuhosivat Itzehoen lähes täydellisesti. Tämän johdosta ainoastaan Laurentii-Kirche on ainoa ainakin osittain keskiaikainen rakennus kaupungissa. Vuonna 1867 kaupungin hallinta siirtyi Preussille Schleswig-Holsteinin ruhtinaskunnan myötä.


title: Burnout 3: Takedown

text:
Burnout 3: Takedown on Criterion Gamesin kehittämä ja EA Gamesin julkaisema ajopeli. Peli julkaistiin PlayStation 2:lle ja Xboxille vuonna 2004.
Peli on "Burnout"-pelisarjan kolmas osa.


title: Burnout 3: Takedown

text: Pelin pääidea on selkeä: pelaajan tehtävänä on ajaa pitkin katuja maaliin ensimmäisenä ja kiilata vastustajia matkan varrella. Pelin päätehtävä on ottaa riskejä ja kerätä lisänopeutta (boostia). Lisänopeutta saa muun muassa ajamalla tien toisella puolella tai menemällä törmäyksen läpi, mutta pääpiste pelissä on tehdä Takedowneja, eli kiilata muita kilpailjoita pois pelistä. Peli sisältää tavallisten kisamuotojen lisäksi törmäysmuodon (Crash Mode), jossa pelaajan pitää ajaa ruuhkaan ja aiheuttaa niin paljon tuhoa kuin mahdollista. Pelissä on 40 eri rataa, yli 100 kilpailua, 72 erilaista ajoneuvoa ja 100 kolariristeystä. Se sisälsi myös kuuden pelaajan verkkomoninpelin.


title: Ragnar Nurkse

text: Ragnar Nurkse (5. lokakuuta 1907 Käru, Viro – 6. toukokuuta 1959 Mont Pèlerin, Chardonne, Vaud, Sveitsi) oli virolainen taloustieteilijä ja yksi tunnetuimmista virolaisista tiedemiehistä.


title: Ragnar Nurkse

text: Ragnar Nurksen isä oli ammatiltaan metsuri ja äiti kuului Viron ruotsinkieliseen vähemmistöön. Nurkse kävi koulunsa Tallinnan perinteisessä huippukoulussa Domschule zu Revalissa ja valmistui erinomaisin arvosanoin. Sieltä hän siirtyi jatkamaan opintojaan Tarton yliopistoon, missä hän opiskeli sekä lakia että taloustiedettä. Taloustieteiden opintojaan Nurkse jatkoi Edinburghissa ja vuosina 1932–1934 Wienissä. Vuodet 1934–1945 hän työskenteli Kansainliiton sihteeristössä vastuualueenaan talousasiat ja vuosittaisen talouskatsauksen toimittaminen.


title: Ragnar Nurkse

text: Toinen maailmansota ja Viron neuvostomiehitys saivat Nurksen siirtymään pysyvästi ulkomaille ja luomaan uraa Yhdysvalloissa. Vuonna 1946 hän avioitui Harriet Bergerin kanssa ja liitosta syntyi kaksi poikaa, joista Dennis Nurkse on luonut uraa runoilijana. Vuonna 1947 Ragnar Nurkse nimitettiin Columbian yliopiston professoriksi. Vuonna 1953 hän julkaisi teoksen ”Pääoman muodostumisen ongelmista alikehittyneissä maissa”, jota pidetään alansa klassikkona. Kuuluisuutta saavutti myös hänen 1944 ilmestynyt tutkimuksensa maailmansotien välisten vuosien talousolosuhteista.


title: Ragnar Nurkse

text: Nurksea muistettiin syntymänsä satavuotispäivänä paljastamalla hänen lapsuuspaikkakunnallaan Kärussa muistokivi.


title: Friedenau

text: Friedenau on kaupunginosa () Saksan pääkaupungissa Berliinissä. Se kuuluu Tempelhof-Schönebergin hallintoalueeseen ("Bezirk") ja on pinta-alaltaan 1,65 neliökilometrin suuruinen. Kaupunginosassa asui vuoden 2011 lopussa 26 972 ihmistä. Sen asukastiheys on siten 16 347 as./km².


title: Friedenau

text: Poiketen lukuisista muista Berliinin kaupunginosista, Friedenaulla ei ole varsinaista kylähistoriaa. Se perustettiin tyhjästä niin kutsutulla vilhelmiinisellä ajalla, eli kuningas Vilhelm II:n hallintokaudella 1800-luvun toisella puoliskolla. Nimen alueelle antoi Hedwig Hähnel, rakennusmestari Hermann Hähnelin puoliso. Vuonna 1874 Friedenausta muodostui oma maalaiskuntansa Teltowin piirikunnassa. Vuotta myöhemmin Friedenaulla oli 1 104 asukasta. Vuonna 1912 asukasluku oli jo 43 000.


title: Friedenau

text: Raatihuone Friedenauhun rakennettiin vuosien 1913 ja 1916 välillä jugend-tyyliin arkkitehti Hans Altmannin suunnitelmien pohjalta. Altmann suunnitteli silloiseen maalaiskuntaan useita muitakin julkisia rakennuksia. Vuonna 1920 Friedenaun maalaiskunnasta tehtiin Berliinin kaupunginosa. Yhdessä Schönebergin kaupunginosan kanssa se muodosti Berliinin 11. hallintoalueen, jonka nimi oli myös Schöneberg.


title: Friedenau

text: Toisen maailmansodan loputtua Friedenau oli Neuvostoliiton valvonnassa toukokuun 29. päivästä kesäkuun 30. päivään vuonna 1945. Se myös toimi lyhyen aikaa omana hallintoalueenaan. Berliinin jaossa Friedenausta tuli osa yhdysvaltalaista sektoria. Vuodesta 2001 lähtien Friedenau on ollut osa tuolloin perustettua Tempelhof-Schönebergin hallintoaluetta.


title: Georges Laraque

text: Georges Laraque (s. 7. joulukuuta 1976 Montreal, Quebec) on kanadalainen jääkiekkoilija, kommentaattori ja poliitikko. Hän pelasi NHL-liigassa Montreal Canadiensin joukkueessa kaudella 2009–2010. Hän oli rooliltaan neljännen ketjun tappelija. Laraque ja Canadiens purkivat sopimuksensa tammikuussa 2010 ja hän lopetti uransa samana vuonna.


title: Georges Laraque

text: Laraque aloitti uransa QMJHL-liigassa Kanadassa vuonna 1993. Hän keräsi mainetta tappelijana, ja kahden St. Jean Lynxissä pelatun kauden jälkeen Edmonton Oilers varasi hänet toisella kierroksella vuonna 1995. Hän pelasi vielä yhden kauden QMJHL:ssä, jolloin hän vaihtoi seuraa kahdesti.


title: Georges Laraque

text: Kaudeksi 1996–1997 Laraque teki sopimuksen Edmontonin kanssa, mutta pelasi seuran farmijoukkue Hamilton Bulldogsissa AHL:ää. Jo seuraavalla kaudella hänet nostettiin lyhyeksi aikaa NHL:ään, mutta seuraavalla kaudella hän teki läpimurron. Seitsemän Edmonton-kauden aikana Laraque teki itsensä tunnetuksi yhtenä NHL:n parhaista tappelijoista.


title: Georges Laraque

text: Kesällä 2006 Laraque siirtyi vapaana agenttina Phoenix Coyotesiin, joka kuitenkin kauppasi hänet Daniel Carcilloa ja kolmannen kierroksen varausvuoroa vastaan Pittsburgh Penguinsiin.


title: Georges Laraque

text: Laraque on vegaani. Hänen sukujuurensa ovat Haitilta. Georgesin pikkuveli Jules-Edy Laraque pelasi jääkiekkoa QMJHL:ssä vuosituhannen vaihteessa. Heidän serkkunsa on aiemmin NHL:ssä pelannut puolustaja Jean-Luc Grand-Pierre.


title: Luettelo konserttisaleista

text: Konserttisali on tila, joka on tarkoitettu musiikin, erityisesti akustisen musiikin esittämiseen. Monet konserttisaleista kuuluvat useamman salin tai suuremman monikäyttöisen kulttuurikeskuksen yhteyteen.


title: Luettelo konserttisaleista

text: Monilla suuremmilla kaupungeilla on niin julkisia kuin myös yksityisiä konserttisaleja. Erityisesti pienemmissä kaupungeissa, joissa on vähemmän vaihtoehtoisia konserttipaikkoja, konserttisaleja saatetaan käyttää niiden päätarkoituksen lisäksi myös muihin aktiviteetteihin, kuten kokouksiin ja juhliin.


title: Luettelo konserttisaleista

text: Tämä luettelo ei sisällä muita paikkoja, kuten urheilustadioneita tai kokouskeskuksia, joita saatetaan ajoittain käyttää myös konsertteihin.


title: The Yellow and Black Attack

text: The Yellow and Black Attack! on kristillisen metalliyhtye Stryperin ensimmäinen julkaisu. EP:ltä ei julkaistu yhtään singleä, ja sitä painettiin vain noin 20 000 kappaletta, koska levy-yhtiö oli epävarma siitä, kuinka hyvin kristillinen metallimusiikki myisi markkinoilla.


title: The Yellow and Black Attack

text: Yhtyeen menestyksekkään esikoisalbumin "Soldiers Under Command" jälkeen "The Yellow and Black Attackista" tehtiin uusi painos. Se julkaistiin 10. elokuuta 1986. EP:hen oli lisätty kaksi kappaletta: "Reason for the Season" (joka ilmestyi alun perin jouluaiheiselle 12-tuumaisella singlellä "Winter Wonderland") sekä yksi aivan uusi kappale, "My Love I'll Always Show".


title: The Yellow and Black Attack

text: Vaikka "The Yellow and Black Attack" oli alun perin EP, monet pitävät sitä oikeastaan yhtyeen toisena kokopitkänä albumina.


title: Lichtenrade

text: Lichtenrade on kaupunginosa () Saksan pääkaupungissa Berliinissä. Se kuuluu Tempelhof-Schönebergin hallintoalueeseen ("Bezirk") ja sijaitsee aivan kaupungin etelärajalla. Kaupunginosassa asui vuoden 2011 lopussa 49 489 asukasta. Sen pinta-ala on 10,1 km² ja väestötiheys 4900 as./km².


title: Lichtenrade

text: Varhaisin maininta Lichtenradesta on peräisin keisari Kaarle IV:n kirjoituksista vuodelta 1375. Alue kehittyi ja moninkertaisti asukaslukunsa 1800-luvulla. Vuonna 1920 Lichtenrade yhdessä lukuisten muiden paikkakuntien ja kaupunkien kanssa liitettiin osaksi Berliiniä. Siitä tuli tuolloin osa silloista Tempelhofin hallintoaluetta. Vuodesta 2001 lähtien Lichtenrade on kuulunut tuolloin perustettuun Tempelhof-Schönebergin hallintoalueeseen.


title: Lichtenrade

text: Lichtenradessa on sijainnut vuodesta 1883 lähtien Berliini–Dresden-radan pysäkki. Nykyisin ratalinjalla liikennöi ainoastaan Berliinin S-Bahn.


title: Ilaria D’Amico

text: Ilaria D'Amico (s. 30. elokuuta 1973 Rooma, Italia) on italialainen televisiojuontaja. Hänen tunnetuimmat ohjelmansa ovat liittyneet jalkapalloon.


title: Ilaria D’Amico

text: Opiskellessaan Rooman "La Sapienza"-yliopistossa, D'Amico debytoi televisiossa vuonna 1997 ohjelmassa "La giostra dei gol" ("Maaliturnajaiset"), joka sai jatkoa kuuden kauden ajan RAIlla. Hänen kiinnostuksensa jalkapalloon johti vuoden 1998 jalkapallon MM-kisojen juontamiseen ja vuoden 2000 EM-kisaspesiaalin toimittamiseen.


title: Ilaria D’Amico

text: Vuonna 2001 hän teki "RAI Tre"lle matka-aiheisen ohjelman "Cominciamo bene estate". Seuraavana vuonna hän isännoi jalkapallon MM-kisaspesiaalia ja esiintyi Vittorio Feltrin ja Sandro Curzin kanssa ohjelmassa W l'Italia. Vuodesta 2003 hän on isännöinyt Sky-kanavan jalkapallo-ohjelmaa SKY Calcio Show, jossa hän raportoi "Serie A"'n kierrosten otteluista. Televisiouran ohella D'Amico on toiminut myös dubbaajana, antaen äänensä "Eragon"-elokuvan lohikäärmeelle, Saphiralle.


title: Ilaria D’Amico

text: Hänen suosionsa perustana pidetään suositun jalkapalloaiheisen tosi-tv-ohjelman, "Campioni"n juontamista Italia 1'lle vuonna 2004.


title: Mariendorf

text: Mariendorf on kaupunginosa () Saksan pääkaupungissa Berliinissä. Se kuuluu Tempelhof-Schönebergin hallintoalueeseen ("Bezirk"). Mariendorfin pinta-ala on 9,38 neliökilometriä ja sen asukasluku vuoden 2011 lopussa oli 49 917. Asukastiheys on 5322 as./km².


title: Mariendorf

text: Varhaisin kirjallinen maininta Mariendorfista on peräisin vuodelta 1373. Vuonna 1435 sen hallinta siirtyi yhdessä Tempelhofin ja Marienfelden kanssa Berliinille ja sen sisarkaupungille Cöllnille Johanniittain ritarikunnalta. Berliini osti Cöllnin hallitsemat Tempelhofin, Marienfelden ja Mariendorfin alueet itselleen vuonna 1590.


title: Mariendorf

text: Uskonpuhdistus Mariendorfiin saapui vuosina 1539–40. 1600-luvun ensimmäisellä puoliskolla alueella riehui rutto ja kolmikymmenvuotinen sota aiheutti myös vaurioita. Vuoden 1748 tienoilla tulipalo vaurioitti Mariendorfin kirkon eteläpäätyä.


title: Mariendorf

text: Mariendorfin läpi kulkeva Berliinin ja Dresdenin välinen tieyhteys valmistui vuonna 1838. Vuonna 1872 Mariendorfin alueelle perustettiin Südenden huvilayhdyskunta. Vuonna 1920 Berliinin seudulla toteutettiin laaja kuntaliitos, jonka myötä myös Mariendorfista, Tempelhofista, Marienfeldestä ja Lichtenradesta tuli Berliinin kaupunginosia. Nämä kaupunginosat muodostivat yhdessä Berliinin 13. hallintoalueen, jolle annettiin nimi Tempelhof. Südenden alue siirtyi Steglitzille.


title: Mariendorf

text: Vuonna 1966 Mariendorfiin valmistui Berliinin U-Bahnin linjan U6:n kaksi asemaa.


title: Mariendorf

text: Mariendorfissa sijaitsee vuonna 1913 perustettu Saksan suurin ravirata "Trabrennbahn Mariendorf", joka on Karlshorstin lisäksi toinen Berliinin kahdesta raviradasta.


title: Kamui Kobayashi

text: Kamui Kobayashi (, s. 13. syyskuuta 1986 Amagasaki, Hyōgo, Japani) on japanilainen rata-autoilija.


title: Kamui Kobayashi

text: Kobayashi on toiminut Formula 1 -sarjassa kilpakuljettajana Toyotalla kaudella , Sauberilla kausina – ja Caterhamilla kaudella .


title: Kamui Kobayashi

text: Hän on eniten pisteitä saavuttanut japanilainen F1-kuljettaja.


title: Kamui Kobayashi

text: Kobayashi voitti vuonna 2005 Italian Formula Renault- ja Formula Renault Eurocup -sarjojen mestaruudet. Vuosina 2006 ja 2007 Kobayashi ajoi Formula 3 Eurosarjassa, kaudella 2006 hän sijoittui loppupisteissä kahdeksanneksi ja kaudella 2007 neljänneksi. Hän voitti Aasian GP2 -sarjan mestaruuden kaudella 2008–2009.


title: Kamui Kobayashi

text: Kobayashi teki Formula 1 -debyyttinsä kaudella Brasilian GP:ssä tuuratessaan ulosajossa loukkaantunutta Timo Glockia. Uransa toisessa kilpailussa Abu Dhabin GP:ssä Kobayashi ajoi kuudenneksi ja ohitti radalla muun muassa edelliskilpailussa maailmanmestaruuden varmistaneen Jenson Buttonin.


title: Kamui Kobayashi

text:
Kaudella Kobayashi siirtyi BMW Sauber -talliin. Kehnon alkukauden jälkeen hän onnistui ajamaan pisteille Turkin kilpailussa. Euroopan ja Britannian kilpailuissa hän ajoi sijoille 7 ja 6. Kobayashi saavutti kauden aikana 32 pistettä.
Kobayashi jatkoi tallissa myös kaudella . Kauden avauskilpailussa Australian GP:ssä hänet sekä hänen tallikaverinsa Sergio Pérez hylättiin sääntöjenvastaisten takasiipien vuoksi. Sen jälkeen hän keräsi tasaisesti pisteitä kilpailuista. Euroopan GP:n 16 sija katkaisi Kobayashin 6 perättäisen pistesijan putken. Kobayashin kauden kohokohta oli Monacon GP, jossa hän sijoittui viidenneksi. Kanadan kilpailussa Kobayashi oli parhaimmillaan toisena mutta putosi lopulta seitsemänneksi. Kobayashi saavutti kauden aikana 30 pistettä sijoittuen 12:nneksi MM-taulukossa.
Kobayashi jatkoi tallissa kaudella . Hän ajoi kolmanteen lähtöruutuun Kiinan kilpailussa, jossa hän sijoittui kymmenenneksi. Hän ajoi samassa kilpailussa nopeimman kierroksen, ollen historian kolmas japanilainen, joka on ajanut nopeimman kierroksen. Tähän ovat pystyneet aiemmin Masahiro Hasemi vuoden 1976 Japanin GP:ssä ja Satoru Nakajima vuoden 1989 Australian GP:ssä. Saksan GP:ssä Kobayashi ajoi kilpailussa neljänneksi. Belgian GP:ssä Kobayashi ajoi peräti toiseen lähtöruutuun, ollen ensimmäinen eturivistä startannut japanilaiskuljettaja, rikkoen samalla Takuma Satōn parhaan japanilaiskuljettajan aika-ajosijoitusennätyksen. Kilpailussa Kobayashi kärsi alun lähtökolarista ja putosi kilpailussa sijalle 13. Japanin GP:ssä Kobayashi lähti kolmannesta lähtöruudusta ja ajoi myös kilpailussa kolmanneksi. Hänestä tuli näin kolmas japanilainen Aguri Suzukin ja Takuma Satōn jälkeen, jotka ovat olleet palkintokorokkeella. Näistä huolimatta Kobayashi ei saanut jatkosopimusta tallista, vaan talli korvasi Telmexiä sponsoroivan Esteban Gutiérrezin tallin kuljettajaksi. Kobayashi saavutti kauden aikana 60 pistettä sijoittuen sarjan 12:nneksi.


title: Kamui Kobayashi

text: Kobayashi palasi Formula 1 -sarjaan Caterhamin kilpakuljettajana välivuoden jälkeen kaudeksi .


title: Kamui Kobayashi

text: Belgian GP:ssä Kobayashi menetti ajopaikkansa saksalaiselle André Lottererille. Kobayashi ajoi kuitenkin jälleen seuraavassa kilpailussa Italian GP:ssä. Caterhamin ajauduttua konkurssiin Venäjän GP:n jälkeen Kobayashi jäi ilman tallipaikkaa. Caterham sai fanirahoituksella kerättyä tarpeeksi rahaa osallistuakseen kauden viimeiseen kilpailuun Abu Dhabiin, jossa Kobayashi ajoi tallin toista autoa. Kobayashi jäi kauden aikana ilman MM-pisteitä ollen parhaillaan Malesian ja Monacon kilpailussa 13:s.


title: Kamui Kobayashi

text: Kaudella 2013 Kobayashi kilpaili FIA World Endurance Championship -sarjassa LMGTE-PRO -luokassa AF Corsen Ferrari 458 -autokunnassa. Le Mansin 24 tunnin kilpailussa hänen, Olivier Berettan ja Toni Vilanderin muodostama autokunta sijoittui luokkansa viidenneksi. Näiden ohessa Kobayashi ajoi myös Aasian LeMans -sarjassa GTE-luokassa toiseksi.


title: Kamui Kobayashi

text: Jäätyään työttömäksi Caterhamin konkurssin myötä Kobayashi siirtyi takaisin kotimaahansa Japaniin kilpailemaan kaudeksi 2015 Japanin Super Formula -sarjaan, jossa loppusijoitus oli kuudes.


title: Kamui Kobayashi

text: Kaudella 2016 Kobayashi ajoi FIA World Endurance Championship -sarjassa LMP1-luokassa Toyotan tehdastallin kuljettajana. Kobayashi ja hänen ranskalainen tallitoverinsa Stephane Sarrazin sijoittuivat sarjan loppupisteissä kolmansiksi.


title: Kamui Kobayashi

text: Kaudella 2017 Kobayashi jatkoi FIA WEC -sarjassa Toyotan tehdastallin kuljettajana.


title: Kamui Kobayashi

text: • Abu Dhabin GP:ssä 2014 jaettiin tuplapisteet.


title: Urheilumuseo

text: Urheilumuseo on valtakunnallinen erikoismuseo, joka avattiin yleisölle Olympiastadionilla vuonna 1943. Urheilumuseon näyttely suljettiin vuoden 2015 lopussa, ja se avataan yleisölle arviolta vuonna 2019, kun Olympiastadionin peruskorjaus on valmistunut. Suomalaisen urheiluhistorian keskeisten esineiden, asiakirjojen, valokuvien sekä kirjojen ja lehtien tallentamisesta vastaava Urheilumuseon kokoelmapalvelu jatkaa toimintaansa Helsingin Sörnäisissä osoitteessa Vanha Talvitie 3 C. Urheilumuseon kirjaston toiminta jatkuu käsikirjastona.


title: Urheilumuseo

text: Urheilumuseo ylläpitää myös Turussa sijaitsevaa Paavo Nurmen kotitaloa.


title: Urheilumuseo

text: "Urheilumuseon isäksi" kutsutaan usein maisteri Toivo Okkolaa, joka alkoi vuonna 1925 vetää Urheilumuseon perustamishanketta. Ensimmäisen kerran ajatus museon perustamisesta oli nostettu esiin jo vuonna 1923. Perustan museon kokoelmille muodostivat Valtion Urheilulautakunnan 1920-luvun lopulla järjestämä leikkivälinekeräys ja vuosina 1930–1931 järjestetty suksikeräys.


title: Urheilumuseo

text: Museon kokoelma oli sijoitettu alkuun yhteen Helsingin II Suomalaisen tyttökoulun luokkahuoneeseen, mutta Valtion Urheilulautakunta päätti jo 1920-luvun lopulla, että Urheilumuseolle varattaisiin tilat suunnitteilla olleen Olympiastadionin siipirakennuksesta. Museon oli tarkoitus muuttaa stadionille heti sen valmistumisvuonna 1938, mutta Helsingin saatua järjestettäväkseen vuoden 1940 olympialaiset muutto viivästyi. Museon tilat luovutettiin olympialaisten järjestelytoimikunnan käyttöön. Olympialaisten peruunnuttua toisen maailmansodan vuoksi museo pääsi muuttamaan tiloihin lokakuussa vuonna 1940. Museon ovet avattiin yleisölle ensimmäisen kerran elokuussa vuonna 1943 jatkosodan keskellä.


title: Urheilumuseo

text: Alkuvuosina Urheilumuseon toimintaa hallinnoi Valtion Urheilulautakunta, mutta tätä järjestelmää ei pidetty pidemmän päälle hyvänä. Tehtävää hoitamaan perustettiin vuonna 1938 Suomen Urheilumuseosäätiö. Kokoelman väliaikaisena hoitajana toiminut Toivo Okkola kutsuttiin museonhoitajaksi. Museon avajaisiin mennessä Okkola oli onnistunut keräämään museolle useita merkittäviä esineitä, kuten Paavo Nurmen kullatun piikkarin ja painija Verner Weckmanin voittaman Suomen ensimmäisen olympiakultamitalin, jotka asetettiin yleisön nähtäväksi.


title: Urheilumuseo

text: Museo jouduttiin sulkemaan puolen vuoden kuluttua keväällä vuonna 1944 jatkosodan käynnistyttyä, sillä museon tilat otettiin sotilasviranomaisten käyttöön. Uudelleen museo avautui loppuvuodesta 1945, kun pommituksista kärsinyt museotila oli kunnostettu ja museoesineet palautettu stadionille. Vuonna 1952 museo joutui toistamiseen evakkoon, tällä kertaa Helsingin olympialaisten vuoksi. Museon tiloissa toimi kisojen lehdistökeskus. Urheilumuseolla oli olympiakisojen ajan urheiluaiheinen näyttely Helsingin Suomalaisen Yhteiskoulun aulassa.


title: Urheilumuseo

text: Vuonna 1963 museon ja kirjaston siipeä laajennettiin, ja tilat kolminkertaistuivat. Tämän jälkeen museon tiloja on laajennettu yhteensä kolme kertaa vuosina 1982–1983, 1991–1992 sekä 1997–1998. Nnäyttelytila jaettiin 1980-luvun remontin jälkeen kahtia perusnäyttelylle ja vaihtuville näyttelyille. Museon ensimmäinen vaihtuva näyttely järjestettiin vuonna 1954 Ivar Wilskmanin syntymän 100-vuotisjuhlan kunniaksi.


title: Urheilumuseo

text: 1950-luvun loppupuolella käynnistyi museoaineiston luettelointi, joka jatkui läpi 1960-luvun aina kun säätiöllä oli varaa palkata opiskelija tekemään työtä. Ensimmäiset päätoimiset työntekijänsä museo sai vuonna 1977.


title: Urheilumuseo

text: Vuonna 1993 opetusministeriö nimesi Urheilumuseon valtakunnalliseksi erikoismuseoksi, jolla on päävastuu urheiluun liittyvän aineiston tallennuksesta ja koordinoinnista Suomessa.


title: Urheilumuseo

text: Museon perusnäyttelyssä on yli 1 000 museoesinettä, mikä on kuitenkin vain murto-osa museon kokoelmista. Museon esineistöön on mahdollista tutustua myös museon verkkosivuilta löytyvän virtuaalinäyttelyn kautta.


title: Urheilumuseo

text: Urheilumuseon kokoelmissa on yli 30 000 esinettä urheilun ja liikuntakulttuurin eri osa-alueilta. Vanhin esine on muinaissuksi noin 2 500 vuoden takaa, ja uusimmat ovat nykypäivän urheiluvarusteita. Kokoelmista löytyvät muun muassa Teemu Selänteen jääkiekkopaita ja Mikael Forssellin jalkapallokengät. Museo saa esineensä pääosin lahjoituksina. Museoon ovat lahjoittaneet varusteitaan ja palkintojaan Suomen urheiluhistorian tunnetuimmat henkilöt, kuten Paavo Nurmi ja Jari Kurri.


title: Urheilumuseo

text: Urheilumuseon kokoelmissa on yli 2 000 julistetta, joista vanhimmat ovat 1900-luvun alusta. Kokoelman painopistealueita ovat kotimaiset urheilujulisteet sekä arvokisoihin liittyvät julisteet. Eri olympiakisoihin liittyviä julisteita on kymmeniä.


title: Urheilumuseo

text: Museon kokoelmissa on yli 300 000 valokuvaa 1880-luvulta nykypäiviin asti. Pääosin kuvat ovat 1970-lukua vanhempia, mutta kokoelmassa on myös nykyvalokuvaajien kuvaamaa uutta materiaalia. Laajin erityiskokoelma on Helsingin olympiakisoista vuodelta 1952: yli 10 000 negatiivia kisajärjestelyistä alkaen aina päätösjuhliin asti.


title: Urheilumuseo

text: Urheilumuseon arkisto on suomalaisen liikuntakulttuurin valtakunnallinen päätearkisto. Arkistoon siirretään sopimuksen mukaan suomalaisten urheilujärjestöjen, seurojen ja henkilöiden pysyvästi säilytettävät asiakirjat. Arkiston tehtävänä on vastaanottaa, säilyttää, järjestää, luetteloida ja pitää käytettävissä liikuntakulttuurin historiallisesti merkittävät asiakirjat.


title: Urheilumuseo

text: Urheilumuseon kirjasto on urheilun historiaan ja nykypäivään erikoistunut tutkimuskirjasto, jonka kokoelmat kattavat suomalaisen urheilukirjallisuuden ja -lehdistön 1800-luvulta alkaen. Kirjakokoelman painopiste on urheiluhistoriassa, olympiakirjallisuudessa, hakuteoksissa sekä urheilujärjestöjen ja -seurojen historioissa ja historiikeissa. Kirjasto on kaikille avoin, ja aineistojen tutkiminen ja käyttö on asiakkaille maksutonta.


title: Urheilumuseo

text: Urheilumuseota ylläpitää vuonna 1938 perustettu Suomen Urheilumuseosäätiö.


title: Urheilumuseo

text: Urheilumuseolla on ollut päätoiminen johtaja vuodesta 1977. Museonjohtajana ovat työskennelleet Antti O. Arponen 1977–1979, Risto Nieminen 1980–1989 ja Pekka Honkanen vuodesta 1989 lähtien. Säätiön hallituksen puheenjohtaja on VTT professori emeritus Seppo Hentilä.


title: Lahest!

text: Lahest! on Turo’s Hevi Geen albumi, joka julkaistiin 10. toukokuuta 2006. Se oli yhtyeen ensimmäinen julkaisu, jossa laulajana toimi Janne Piiroinen, yhtyeen alkuperäisen laulaja-sanoittaja Harri "Hara" Laukkasen kyllästyttyä keikkailuun ja erottua yhtyeestä.


title: Lahest!

text: Kaikki kappaleet sanoittanut Janne Piiroinen.


title: Marienfelde

text: Marienfelde on kaupunginosa () Saksan pääkaupungissa Berliinissä. Se kuuluu Tempelhof-Schönebergin hallintoalueeseen ("Bezirk"). Marienfelde sijaitsee eteläisen Berliinin alueella. Vuoden 2011 lopussa kaupunginosan asukasluku oli 30 338. Kaupunginosan pinta-ala on 9,15 km² ja väestötiheys 3316 as./km².


title: Marienfelde

text: Varhaisin tunnettu maininta Marienfeldestä on peräisin vuodelta 1344. Tuolloin se tunnettiin nimellä "Merghenvelde". Marienfelden alue kuului Temppeliherrain ritarikunnalle, kunnes sen hallinta siirtyi vuonna 1312 Johanniittain ritarikunnalle. Vuonna 1435 Marienfelde siirtyi Berliinin maistraatin haltuun.


title: Marienfelde

text: 1800-luvulle saakka Marienfelde oli pieni, noin 200 asukkaan paikkakunta. Marienfelden rautatieaseman avauduttua vuonna 1875 alkoi alue kehittyä ja teollistua. Ensimmäisen maailmansodan aikoina Marienfelden asukasluku oli jo noin 4 000.


title: Marienfelde

text: Vuonna 1920 Berliinin seudulla toteutettiin laaja kuntaliitos, jonka myötä myös Marienfeldestä tuli Berliinin kaupunginosa ja osa silloista Tempelhofin hallintoaluetta. Toinen maailmansota pommituksineen vaurioitti Marienfelden aluetta ja pudotti sen asukaslukua parilla tuhannella. Sodan jälkeen kehitys kuitenkin lähti taas nousuun, ja vuonna 1970 alueen asukasluku oli noin 18 000.


title: Putket mutkalla

text: Putket mutkalla on Turo's Hevi Geen vuonna 1995 julkaistu viides albumi.


title: Eldzier Cortor

text: Eldzier Cortor (10. tammikuuta 1916 Richmond, Virginia – 26. marraskuuta 2015 Seaford, New York) oli afroamerikkalainen taidemaalari. Hän syntyi Virginiassa, mutta muutti Chicagoon ollessaan noin vuoden ikäinen.


title: Eldzier Cortor

text: Cortor kiinnostui varhain sarjakuvasta. Hän aloitti taideopintonsa Yhdysvalloissa (mm. Art Institute of Chicago), mutta opiskeli myös Jamaikalla, Haitilla ja Kuubassa.


title: Eldzier Cortor

text: Monissa Cortorin töissä keskeisessä osassa on afroamerikkalainen nainen.


title: Soldiers Under Command

text: Soldiers Under Command on kristillisen metalliyhtye Stryperin vuonna 1985 julkaistu ensimmäinen kokopitkä albumi. Se oli ensimmäinen kristillinen julkaisu, joka sai kulta-arvon myytyään yli puoli miljoonaa levyä.


title: Soldiers Under Command

text: Stryperin ensimmäinen albumi, EP-levy "The Yellow and Black Attack", ilmestyi vuonna 1984. "Soldiers Under Command" on yhtyeen toinen julkaisu.


title: Edmund Morgan

text: Edmund Sears Morgan (17. tammikuuta 1916 – 8. heinäkuuta 2013) oli yhdysvaltalainen historioitsija. Hän loi merkittävän julkaisu-uran ja voitti Pulitzer-palkinnon vuonna 2006.


title: Edmund Morgan

text: Minneapolisissa syntynyt Morgan opiskeli Belmont Hill Schoolissa ja Harvardin yliopistolla. Jälkimmäisessä häntä opetti kuulu, itsekin Pulitzer-palkittu professori Perry Miller.


title: Edmund Morgan

text: Morgan opetti vuosina 1945–1946 Chicagon ja sen jälkeen vuoteen 1955 Brownin yliopistolla. Vuonna 1955 hänestä tuli Yalen yliopiston professori. Hänet tunnetaan hänen Yhdysvaltain historiaa käsittelevästä tutkimuksestaan.


title: Bruce Gordon

text: Bruce Gordon (1. helmikuuta 1916 Fitchburg, Massachusetts – 20. tammikuuta 2011 Santa Fe, New Mexico) oli yhdysvaltalainen näyttelijä. Hän tuli tunnetuksi Frank Nittin roolistaan vuosina 1959–1963 esitetyssä televisiosarjassa "The Untouchables". Hän esiintyi myös Marxin veljesten elokuvassa "Sardiinimysteerio" (1949).


title: Denham Harman

text: Denham Harman (14. helmikuuta 1916 San Francisco, Kalifornia – 25. marraskuuta 2014 Omaha, Nebraska) oli yhdysvaltalainen biogerontologi ja Nebraskan yliopiston professori. Hän esitti ensimmäisenä niin kutsutun vapaaradikaaliteorian 1950-luvulla. Hän perusti vuonna 1970 "American Aging Associationin", jonka johtajana hän toimi vuoteen 1993.


title: Frank Crean

text: Francis Daniel ”Frank” Crean (28. helmikuuta 1916 – 2. joulukuuta 2008) oli australialainen Australian työväenpuoluetta edustava poliitikko. Hän istui Australian parlamentissa vuosina 1951–1977 ja oli ulkomaankauppaministerinä Gough Whitlamin hallituksessa vuosina 1972–1975. Hän toimi vuonna 1975 Australian varapääministerinä ja Australian työväenpuolueen varapuoluejohtajana.


title: In God We Trust (Stryperin albumi)

text: In God We Trust on kristillisen metalliyhtye Stryperin viides julkaisu ja neljäs kokopitkä albumi, joka julkaistiin vuonna 1988. Rajumman "To Hell with the Devilin" jälkeen yhtye päätti jatkaa popmaisemmalla ja radioystävällisemmällä linjalla, minkä seurauksena monet arvostelijat pitävät levyä liian kaupallisena ja ylituotettuna. Viileästä vastaanotosta huolimatta "In God We Trust" sai silti kultaa, myyden yli puoli miljoonaa levyä.


title: In God We Trust (Stryperin albumi)

text: Basisti Tim Gaines ei osallistunut levyn tekemiseen, mutta soitti yhtyeessä "In God We Trust" -kiertueella.


title: In God We Trust (Stryperin albumi)

text: Kappaleet kirjoittanut Michael Sweet, paitsi missä merkitty.


title: Jani Uhlenius hauskimmillaan

text: Jani Uhlenius hauskimmillaan on vuonna 2005 julkaistu Jani Uhleniuksen kokoelmalevy.


title: Paksusarvilammas

text:
Paksusarvilammas ("Ovis canadensis") kuuluu onttosarvisten heimoon ja ne elävät laumoissa. Nimensä paksusarvilammas on saanut kookkaista sarvistaan. Tämä villilammas on tullut Siperiasta Pohjois-Amerikkaan jo yli 100 000 vuotta sitten. Paksusarvilampaan keskimääräinen elinikä on 9 vuotta, mutta ne voivat elää jopa 24-vuotiaiksi.
Paksusarvilampaan karvoitus on ruskeasta vaaleankeltaiseen, mutta turpa, peräpeili, vatsa ja takajalkojen takasivut vaaleammat ja häntä on tumma. Sarvet kääntyvät ympyräksi ja ne voivat painaa 6–15 kg eli 8–12 prosenttia koko eläimen painosta. Naaraalla sarvet ovat aina suoremmat ja lyhyemmät kuin uroksella. Sarvet alkavat kasvaa vasta noin kahden kuukauden ikäisenä, vaikka paksusarvilampaan karitsan luutappien aiheet voi erottaa jo aikaisemmin ja ne kasvavat koko eläimen eliniän ajan.


title: Paksusarvilammas

text: Uroksen pituus on 160–195 senttiä, säkäkorkeus 90–105 senttiä ja paino 57–135 kiloa. Naaraan pituus 128–158 senttiä, säkäkorkeus 75–90 senttiä ja paino 34–72 kiloa. Paksusarvilampaan hännän pituus on 7–15 senttiä.


title: Paksusarvilammas

text: Paksusarvilampaat elävät vuoristoissa ja aavikoilla. Ennen laji oli levinnyt laajemmalle, mutta nykyisin sitä on jäljellä vain hajanaisina populaationa Kanadassa Brittiläisen Kolumbian ja Albertan provinsseissa, Yhdysvaltain länsiosissa ja Pohjois-Meksikossa. Uusia kantoja on istutettu erityisesti Washingtoniin, Oregonin, Pohjois- ja Etelä-Dakotan sekä Uuden Meksikon osavaltioihin.


title: Paksusarvilammas

text: Kesäisin paksusarvilammas asustaa 3000 metrin korkeudessa, mutta Sierra Nevadassa se kiipeää jopa 4500 metrin korkeudessa olevilla rinteillä. Talvella ne laskeutuvat metsäisille seuduille 800-1600 metrin korkeuteen.


title: Paksusarvilammas

text: Paksusarvilammas on kasvinsyöjä. Kesät ne viettävät korkeilla laidunmailla syöden heinä- ja ruohokasveja ja keräävät mahdollisimman paljon kalsiumia ja fosforia talven varalle. Paksusarvilammas voi syödä myös lupiinia ja pärskäjuurta - toisin kuin muut kasvinsyöjät, joille ne ovat myrkyllisiä. Juolavehnää ja natoja se karttaa. Suolakiviä ne nuolevat mielellään, sillä paksusarvilampaat tarvitsevat kivennäissuoloja. Juomaveden ne saavat puroista, joita vuoristossa on runsaasti.


title: Paksusarvilammas

text: Paksusarvilammas märehtii ja lepää päivän aikana 4-5 kertaa omissa lepokuopissaan, jotka se merkitsee virtsallaan jokaisella käynnillään. Lepokuoppansa se kaivaa noin 30 senttiä syväksi ja metrin pitkäksi sekä nukkuu siellä yönsä.


title: Paksusarvilammas

text: Talvella paksusarvilampaat yrittävät löytää syötävää lumen alta kaivamalla sitä sorkallaan. Jos lunta on paljon, ne etsivät tuulten paljaiksi tai ohutlumisiksi lakaisemia paikkoja. Paksusarvilammas ei selviydy paikoissa, joilla saattaa pyryttää lunta lähes pari metriä vuodessa. Talvisin ne menevät märehtimään puiden suojaan.


title: Juhani Tuomola

text: Juhani Olavi Tuomola (s. 3. kesäkuuta 1942 Turku) on entinen suomalainen kiekonheittäjä.


title: Juhani Tuomola

text: Tuomola osallistui Kalevan kisoihin 30 kertaa vuosina 1965–1994. Kuuden parhaan joukkoon hän sijoittui 18 kertaa ja mitaleille 12 kertaa. Yleensä hänen edelleen sijoittuivat Markku Tuokko ja Pentti Kahma ja myöhemmin Tuokko ja Ari Huumonen. Kajaanin Kalevan kisoissa 1984 pahimmat kilpakumppanit olivat kuitenkin poissa ja 42-vuotias Tuomola voitti uransa ainoan SM-kullan. Hopealle hänen jälkeensä sijoittui myös 42-vuotias Risto Myyrä. Tuomolan kultamitali jäi hänen viimeiseksi SM-mitalikseen, mutta Kalevan kisoihin hän osallistui vielä kymmenen vuoden ajan. Tuomola oli kiekonheiton vanhin SM-voittaja vuoteen 2004 asti, kun Pertti Hynni voitti Suomen mestaruuden.


title: Juhani Tuomola

text: Tuomola oli siviiliammatiltaan poliisi ja hän kilpaili myös poliisien arvokilpailuissa, voittaen muun muassa EM-kultaa 1974 Berliinissä. Yleisurheilun EM-kisoihin hän osallistui kahdesti (1974 ja 1978).


title: Juhani Tuomola

text: Tuomola edusti urallaan Turun Rientoa ja Helsingin Poliisi-Voimailijoita.


title: Against the Law

text: Against the Law on kristillisen metalliyhtye Stryperin kuudes julkaisu, ja viides kokopitkä albumi, joka julkaistiin vuonna 1990.


title: Against the Law

text: Tämä albumi oli yhtyeen jyrkkä muutos niin musiikillisesti kuin visuaalisestikin. Keltamustat esiintymisasut olivat poissa, samoin kuin rohkeat evankeliset sanoitukset ja logosta tuttu teksti "Jesaja 53:5". Tilalle olivat tulleet nahka-asut, ja sanoitukset keskittyivät enemmän rock'n'rolliin ja ihmissuhteisiin, vaikkakin kristillisestä näkökulmasta. Arvostelijat pitivät albumia yhtyeen vahvimpana julkaisuna siihen mennessä, mutta moni Stryperin kristityistä ihailijoista tunsi tulleensa petetyksi tämän yllättävän muodonmuutoksen vuoksi, ja moni heistä syytti Stryperia itsensä myymisestä ja uuden viestin kautta laajemman kuulijakunnan tavoittelemisesta. Tuloksena oli, että "Against the Law" myi huonosti verrattuna yhtyeen aiempiin platina- ja kultalevyihin.


title: Against the Law

text: Albumin ilmestymisen aikoihin metallimusiikki oli menettämässä suosiotaan valtavirrassa, koska nouseva grunge-suuntaus alkoi tehdä kaupallisemmasta metallista epäsuosittua. Metallimusiikin underground-aikakausi oli alkamassa, ja monet suuntauksen harrastajista alkoivat katsoa alaspäin koreaa ulkonäköä korostavia pop metal -yhtyeitä. Tyylimuutoksellaan Stryper virkaveljineen yritti epätoivoisesti pelastaa suosiotaan:


title: Against the Law

text: Vuotta myöhemmin ilmestyneen "Can't Stop the Rock" -kokoelmalevyn jälkeen Stryperin menestys laantui, ja yhtye hajosi 1992.


title: Against the Law

text: "Shining Star" on heavy metal -cover klassisesta Earth, Wind and Firen kappaleesta.


title: Against the Law

text: "Against the Lawin" rajoitettu painos sisältää Stryperin 14 minuuttia kestävän haastattelun, jossa yhtye selittää jyrkkää ulkonäkönsä ja musiikkityylinsä muutosta.


title: Against the Law

text: Kappaleet kirjoittanut Michael Sweet, paitsi missä merkitty.


title: Friedrich Lips

text: Friedrich Robertovitš Lips (s. 18. marraskuuta 1948 Jemanželinsk, Tšeljabinsk, Neuvostoliitto) on venäläinen harmonikkataiteilija, kamarimuusikko, sovittaja ja pedagogi. Häntä pidetään eräänä konserttiharmonikan, eritoten bajan-harmonikan, merkittävimmistä uudistajista ja uranuurtajista.


title: Friedrich Lips

text: Lips syntyi saksalaista alkuperää olevaan venäläisperheeseen pienessä Jemanželinskin kaupungissa 2000 kilometriä Moskovasta itään. Hänen esivanhempansa olivat tulleet Venäjälle Saksasta 200 vuotta aikaisemmin Katariina II:n hallitusaikana, jolloin he asettuivat Saratoviin Volgan lähistölle. Toisen maailmansodan aikana hänen vanhempiensa perheet karkotettiin Uralin alueelle, jossa hänen vanhempansa tapasivat sodan jälkeen toisensa.


title: Friedrich Lips

text: Perheen isä oli hiilikaivostyöläinen, joka kuitenkin soitti harrastuksekseen useita instrumentteja, kuten bajan-harmonikkaa, kitaraa, viulua, trumpettia ja balalaikkaa. Friedrich kuunteli usein isänsä soittoa ja aloitti itsekin bajanin soiton opettelun isänsä johdolla. Hän matki isänsä polkan- ja valssinsoittoa korvakuulolta. Kaikista soittimista hänen isänsä soitti eniten juuri bajania, jonka ääni miellytti poikaakin eniten, joten hän valitsi sen pääsoittimekseen. 11-vuotiaana hän alkoi opinnot paikallisessa Jemanželinskin musiikkikoulussa, mistä hän siirtyi neljän vuoden päästä Glinkan musiikkiopistoon Magnitogorskiin.


title: Friedrich Lips

text: Lips valmistui Glinkan musiikkiopistosta 1967 pääaineenaan bajan-harmonikka E. Kudinovin ohjauksessa. Kudinov suositti Lipsiä jatkamaan opintojaan kuuluisassa Gnesinin musiikki-instituutissa Moskovassa, jossa hän opiskeli bajan-harmonikansoiton maisteriksi Sergei Kolobkovin johdolla valmistuen 1972.


title: Friedrich Lips

text: Jo ennen opintojensa valmistumista Lips alkoi opettaa Gnesinin musiikki-instituutissa 1971 ja hän jatkoi vakinaisessa virassa 1974. Hänet nimitettiin apulaisprofessoriksi 1980 ja professoriksi 1989. Hän on toiminut Venäjän Kansansoitinosaston johtajana vuodesta 1996; laitos uudelleennimettiin myöhemmin Venäjän musiikkiakatemiaksi. Hän on toiminut vierailevana luennoitsijana ja vierailevana professorina useissa kansainvälisissä opinahjoissa, kuten Espanjan Irúnissa, Hollannin Groningenissa ja Lontoossa Royal Academy of Musicissa.


title: Friedrich Lips

text: Lips perusti Moskovan kansainvälisen festivaalin bajan-harmonikalle ja -soittajille vuonna 1989, minkä johdossa hän toimi pitkään. Hänen aloitteestaan luotiin myös Moskovan musiikkipalkinto bajan-solisteille.


title: Friedrich Lips

text: Pedagogina Lips on kouluttanut kymmeniä venäläisiä ja ulkomaisia konserttimuusikkoja ja pedagogeja, joista monet ovat voittaneet kansallisia ja kansainvälisiä palkintoja.


title: Friedrich Lips

text: Konserttimuusikkona Lips voitti ensimmäisen palkinnon Klingenthalin musiikkipäivillä 1969, josta lähtien hän on toiminut yhtämittaisesti konserttimuusikkona ympäri maailman. Monet konsertit on pidetty tunnetuilla estradeilla, kuten Moskovan Tšaikovski-konservatoriossa, Amsterdamin Concertgebouw'ssa, Tokion Santory Hallissa, New Yorkin Lincoln Centerissä ja Washingtonin J. F. Kennedy Centerissä. Hän on toiminut yhteistyössä lukuisten sooloartistien kanssa, joista esimerkkeinä voidaan mainita Vladislav Igolinski, Gidon Kremer, Yo-Yo Ma, Mark Pekarski ja Vladimir Tonha. Hän on myös kantaesittänyt yli 50 teosta eri nykysäveltäjien musiikkia, esimerkkeinä Sergei Berinski, Mihail Bronner, Jevgeni Derbenko, Edison Denisov, Sofija Gubaidulina, Aleksandr Holminov, Roman Ledenjov, Efrem Podgaits, Vladimir Rjabov, Alfred Schnittke, Tatjana Sergejeva, Kirill Volkov ja Vladislav Zolotarjov. Useat teoksista on omistettu erityisesti hänelle. Hän on esiintynyt myös eri maiden suurilla musiikkifestivaaleilla ja lukuisten kapellimestarien johtamissa, muun muassa kamarimusiikkiin omistautuneissa, kokoonpanoissa.


title: Friedrich Lips

text: Lips on saanut saavutuksistaan myös kansallista huomiota: Ansioituneen artistin palkinnon 1982 ja Venäjän Kansantaiteilija ("Народный артист России") -palkinnon 1994. Jälkimmäisen hänelle luovutti henkilökohtaisesti presidentti Boris Jeltsin.


title: Friedrich Lips

text: Lips on levyttänyt kolmattakymmentä pitkäsoittoa ja CD-levyä, sisältäen yli 100 konserttiteosta harmonikalle sävellettyinä tai sovitettuina, joita on julkaistu Amerikassa, Aasiassa ja Euroopassa. Hänen Moskovassa julkaistu levynsä "The Seven Last Words" voitti Vuoden CD-palkinnon kotimaassa ja "Diapason d'Or"-palkinnon Pariisissa. Hän on myös sovittanut lukuisia klassisia ja nykymusiikkiteoksia bajan-harmonikalle sekä julkaissut musiikin teoriaa käsittelevää kirjallisuutta. Hänen kirjansa "Iskusstvo igry na bajane" (1985) on käännetty sekä saksaksi että englanniksi ("The Art of Bayan Playing", Kamen, 2000).Muille levy-yhtiöille tekemiensä levytysten ohella Lips aloitti oman CD-levysarjansa bajan-harmonikalle sävellettyä ja sovitettua konserttimusiikkia, jossa hän oli helmikuuhun 2007 mennessä julkaissut kahdeksantoista pitkäsoittolevyä.


title: Merzario

text: Merzario oli Arturo Merzarion perustama italialainen Formula 1 -talli. Merzario toimi myös tallin pääsuunnittelijana ja kuljettajana.


title: Merzario

text: Talli oli mukana MM-sarjassa kausilla ja , mutta Merzarion autoa ei nähty kertaakaan maalissa. Kaudella 1979 tuloksena oli lähes aina karsiutuminen kilpailusta. Myös Alberto Colombo ja Gianfranco Brancatelli kokeilivat Merzarion autoa heikolla menestyksellä.


title: Merzario

text: F1-kokeilun jälkeen Merzario nähtiin vielä F2-sarjassa sen lopettamisvuoteen (1984) saakka.


title: Tahtiteatteri

text: Tahtiteatteri on vuonna 2006 perustettu ammattiteatteri. Sen päätehtävä on tuottaa musiikki- ja puheteatteria työllistäen produktiokohtaisesti 10-20 teatterin ammattilaista. Tahtiteatteri toimii kiertueteatteripohjalla kotipaikkanaan Pöljä. Toiminta käynnistyi vuonna 2006, jolloin ensimmäisenä tuotantona esitettiin Juhlatoti-revyy. Vuoden 2007 tuotantona ensi-iltansa sai Hikiboksi-revyy. Vuoden 2008 aikana teatteri laajensi voimakkaasti toimintaansa julkaisemalla alkavan yhteistyön Kotkan kaupunginteatterin kanssa: Tammikuussa 2009 sai ensi-iltansa uusi kantaesitysrevyy Maapalloilua. Vuonna 2010 Tahtiteatteri aloitti Kuopion Rauhalahden kesäteatteriareenalla Kuopion Uuden Kesäteatterin, joka työllistää 20-40 alan ammattilaista. Avajaistuotantona nähtiin Kaiken takana on nainen! -Matti ja Teppo -musikaali, jonka ovat kirjoittaneet Johanna Keinänen, Kimmo Virtanen ja Sami Kojonen. Vuonna 2011 nähtiin saman käsikirjoittajaryhmän uusi kantaesitys Olen Suomalainen! -musiikkinäytelmä, jonka näki yli 9000 katsojaa.


title: Tahtiteatteri

text: Teatterin perustajajäseniin kuuluvat edellä mainitut näyttelijä (FIA), teatteri-ilmaisun opettaja Sami Kojonen, tanssitaiteilija-koomikko Johanna Keinänen sekä teatteriohjaaja (STOHL) Kimmo Virtanen.


title: Thescelosaurus

text: Thescelosaurus ("ihastuttava lisko") oli aiemmin Hypsilophodontidae-heimoon lueteltu dinosaurus. Se eli liitukauden lopulla 77–65 miljoonaa vuotta sitten, mutta varmat "Thescelosaurus"-jäännökset tunnetaan vain myöhäisen Maastrichtian-ajan kerrostumista. Kasveja ravintonaan käyttänyt "Thescelosaurus" kasvoi jopa 4 metriä pitkäksi ja 300 kg painavaksi, joten se oli yksi heimonsa suurimmista jäsenistä. Sen fossiileja on löydetty Yhdysvaltojen Wyomingista, Montanasta, Coloradosta ja Etelä-Dakotasta sekä Kanadan Albertasta ja Saskatchewanista.


title: Thescelosaurus

text: Ensimmäisen "Thescelosauruksen" fossiilin löysivät paleontologit John Bell Hatcher ja William H. Utterback vuonna 1891 Yhdysvaltojen Wyomingista. Suurin osa luurangosta oli säilynyt päätä ja kaulaa lukuun ottamatta, jotka olivat hävinneet eroosion myötä. Charles Gilmore nimesi sen 22 vuotta myöhemmin vuonna 1913.


title: Thescelosaurus

text: "Thescelosauruksen" lähimpiä sukulaisia olivat "Parksosaurus" ja "Bugenasaura", jotka aluksi luokiteltiin uusiksi "Thescelosaurus"-lajeiksi.


title: Thescelosaurus

text: Raskasrakenteinen "Thescelosaurus" oli kaksijalkainen, mutta saattoi liikkua myös neljällä raajalla. Pää oli pitkä ja matala, toisin kuin monilla sukulaisistaan. Sillä oli lyhyet viisisormiset eturaajat, nelivarpaiset takaraajat ja jänteiden tukema pitkä häntä. Koska reisiluu oli pidempi kuin sääriluu, toisin kuin esimerkiksi "Hypsilophodonilla", "Thescelosaurus" oli luultavasti hitaampi kuin muut hypsilophodontit. "Thescelosauruksella" kuitenkin oli kevyt panssarointi, joka suojasi sitä jonkin verran saalistavilta teropodeilta.


title: Thescelosaurus

text:
Samoista kerrostumista kuin "Thescelosaurus" on löydetty muita samaan heimoon kuuluneita dinosauruksia. Sen levinneisyysalueilla tavattiin myös sorsa-, kilpi-, paksupää-, ja sarvikuonoliskoja sekä niitä saalistaneita teropodeja.
Vuonna 1993 löydettiin Etelä-Dakotasta ainutlaatuinen 66 miljoonaa vuotta vanha "Thescelosauruksen" fossiili, jossa oli säilynyt kivettynyt sydän. Fossiili on nykyään näytteillä Pohjois-Carolinan luonnontieteellisessä museossa. "Willoksi" kutsuttu dinosauruksen fossiili kuvattiin tietokonetomografiassa vuonna 2000, jolloin paljastui, että sydän oli nelikammioinen ja sisälsi yhden aortan. Rakenteeltaan sydän muistutti enemmän nisäkkään tai linnun kuin matelijan sydäntä, joten se tukee teoriaa dinosaurusten tasalämpöisyydestä. Joidenkin tutkijoiden mielestä tämä "sydän" on vain kivettyneitä mineraaleja. Se, kumpaa sukupuolta Willo on, ei tiedetä.


title: Ogre (vuoriryhmä)

text:
Ogre on jyrkkien ja terävien kallionhuippujen muodostama ryhmä Karakorum-vuoriston Panmah Muztaghin osassa, Pakistanissa.
Huiput sijaitsevat Latok-huippujen muodostaman ryhmän länsipuolella, Choktoin jäävirran päädyssä. Ogre-ryhmästä länteen sijaitsee yksi Karakorumin pääjäätiköistä, Biafon jäävirta.


title: Ogre (vuoriryhmä)

text: Ogren ryhmään kuuluu kaksi päähuippua:


title: Ogre (vuoriryhmä)

text: Muita mainittavia Ogre-ryhmän huippuja:


title: Vera Kiiskinen

text: Vera Kiiskinen (s. ) on suomalainen näyttelijä.


title: Vera Kiiskinen

text: Hän on näytellyt muun muassa "Pikkusisar"-elokuvassa, televisioelokuvassa "Enkeli tulessa" ja sarjassa "Irtiottoja". Lisäksi Kiiskinen on ohjannut teatteria ja käsikirjoittanut muun muassa sarjaa "Kaikki kunnossa". Hän on myös valmistunut elokuvakäsikirjoittamisen maisteriksi Salfordista, Englannista vuonna 2009.


title: Vera Kiiskinen

text: Vera Kiiskinen esittää Elina Koskelaa Timo Koivusalon elokuvissa "Täällä Pohjantähden alla" ja "Täällä Pohjantähden alla II".


title: Vera Kiiskinen

text: Hän ääninäytteli Martta Koskisen roolin dokumenttielokuvassa Ompelijatar vuonna 2015.


title: Vera Kiiskinen

text: Lähde:


title: Veteen piirretty viiva (elokuva)

text: Veteen piirretty viiva () on vuonna 1998 ensi-iltansa saanut psykologinen ja filosofinen sotaelokuva, jonka on ohjannut Terrence Malick. Elokuvan tapahtumat sijoittuvat Guadalcanalin taisteluun toisen maailmansodan aikana. "Veteen piirretty viiva" perustuu James Jonesin vuoden 1962 romaaniin "Ohut punainen viiva", joka sovitettiin ensimmäisen kerran elokuvaksi jo vuonna 1964.


title: Veteen piirretty viiva (elokuva)

text: "Veteen piirretty viiva" merkitsi ohjaaja Terrence Malickin paluuta elokuvan pariin 20 vuoden tauon jälkeen. Hänen edellinen ohjauksensa ja käsikirjoituksensa oli "Onnellisten aika" vuodelta 1978. Malickia pidetään outona nerona ja poikkeuksellisena henkilönä yhdysvaltalaisessa elokuvamaailmassa. Kun Malick palasi elokuvantekijäksi, suuri osa Hollywoodin tähtikaartista halusi mukaan hänen seuraavaan projektiinsa. Malick aloitti James Jonesin kirjan muokkaamisen käsikirjoitukseksi vuonna 1989, ja valtaisa kuvausprojekti käynnistyi Australiassa kahdeksan vuotta myöhemmin. Ennen kuin elokuva oli valmis, Malick oli eronnut vaimostaan ja katkaissut välit pitkäaikaisiin tuottajaystäviinsä. "Veteen piirretty viiva" sai maailmanensi-iltansa joulupäivänä 1998. Se hävisi Yhdysvaltain elokuvateattereissa suosiossa toiselle saman vuoden sotaelokuvalle "Pelastakaa sotamies Ryan", mutta menestyi hyvin Yhdysvaltain ulkopuolella, ja maailmanlaajuinen levikki nosti tuoton yli sen budjetin. Lisäksi elokuva huomioitiin seitsemällä Oscar-ehdokkuudella.


title: Veteen piirretty viiva (elokuva)

text: "Veteen piirretty viiva" tunnetaan vaikeahkona elokuvana, sillä se sisältää lukuisia runollisia monologeja, joiden aikana elokuvan tapahtumat ovat niukkoja. Monologeissaan elokuvan sotilaat pohtivat filosofisia ja elämänkatsomuksellisia kysymyksiä. Pohdinnoissa on viittauksia etiikkaan ja niissä on myös Spinozalaisen panteismin piirteitä. Pohdintojen aikana valkokankaalla nähdään kauniita maisemia, luonnon yksityiskohtia; kasveja, elämiä ja puiden ja kasviston läpi siroutuvaa valoa. Filosofinen pohdinta ja luontodokumenttia muistuttavat, usein kultaisella leikkauksella kuvatut otokset ovat hyvin poikkeuksellista materiaalia sotaelokuvalle. Elokuvan kunnianhimoinen filosofinen sisältö selittyy ohjaaja Terrence Malickin taustan kautta: hän opiskeli ja opetti aikoinaan filosofiaa ja valmisteli myös siihen liittyvää väitöskirjaa, joka tosin jäi kesken.


title: Veteen piirretty viiva (elokuva)

text: Englanniksi elokuvan nimi on sama kuin Jonesin kirjalla: "The Thin Red Line". Nimi (sananmukaisesti ) viittaa alun perin Krimin sodassa vuonna 1854 käytyyn Balaklavan taisteluun, jossa brittien 93. jalkaväkirykmentti kukisti venäläisen husaariyksikön kahdella yhteislaukauksella. Punaisia univormuja käyttäneet britit, punatakit, asettuivat leveään, mutta ohueen linjaan käskynään pitää asemat tai kuolla. Ensimmäinen rivi ampui yhteislaukauksen, kun venäläiset olivat vielä vähän kauempana, mutta toisen rivin yhteislaukaus ammuttiin vasta venäläisten ehdittyä alle 50 metrin päähän. Venäläiset menettivät noin 200 miestä eli puolet yksiköstään, mutta britit, jotka eivät olleet hievahtaneetkaan paikaltaan, selvisivät ilman tappioita.


title: Veteen piirretty viiva (elokuva)

text: Vuoden 1854 taistelun aikalaiskuvauksissa käytettiin termiä "thin red streak". Kirjallisuudessa käsitettä käytti muodossa "thin red line" ensimmäisenä William Howard Russell, teoksen "The British Expedition to the Crimea" vuoden 1877 laitoksessa:


title: Veteen piirretty viiva (elokuva)

text: Rudyard Kipling kirjoitti brittisotilaiden kunniaksi runon ”Tommy”, joka sisältää kohdan:


title: Veteen piirretty viiva (elokuva)

text:
Alkuteksti kuuluu näin:
Ohuesta punaisesta viivasta tuli käsite Brittiläisessä imperiumissa. Jones antaa kirjansa ensimmäisellä sivulla nimelle myös toisen ja kirjan sanoman kannalta suurimman merkityksen: hän kirjoittaa, että vanhan keskilännen sananparren mukaan ”vain ohut punainen viiva erottaa terveet mielettömistä”.


title: Veteen piirretty viiva (elokuva)

text: Kirjan suomentaja Oiva Oksanen säilytti kirjan nimen sisältävän viittauksen sellaisenaan, kuten myös vuonna 1964 tehdyn ensimmäisen elokuvaversion "Ohut punainen viiva" suomentaja. Terrence Malickin ohjaaman elokuvan suomenkielinen nimi "Veteen piirretty viiva" ei vastaa alkuperäistä käsitettä.


title: Veteen piirretty viiva (elokuva)

text: Guadalcanal ja sitä ympäröivät saaret kuuluvat itäisiin Salomonsaariin Tyynellä valtamerellä. Guadalcanalin taistelu käytiin 7. elokuuta 1942 – 7. helmikuuta 1943 toisessa maailmansodassa yhdysvaltalaisten ja japanilaisten välillä. Taistelua käytiin maalla, merellä ja ilmassa, ja se pitkittyi japanilaisten kyetessä vahvistamaan asemiaan jatkuvasti.


title: Veteen piirretty viiva (elokuva)

text: Taisteluun osallistui 60 000 yhdysvaltalaista ja 36 000 japanilaista maajoukkojen sotilasta, useita sota- ja kuljetuslaivoja ja satoja lentokoneita. Kummatkin puolet menettivät yli 600 lentokonetta ja noin 30 alusta. Maataisteluissa yhdysvaltalaisia kaatui yli 1 500 ja japanilaisia noin 25 000. Meri- ja ilmataistelut vaativat myös uhrinsa. Taistelu merkitsi käännekohtaa sodassa. Japanilaiset kärsivät suuremmat tappiot eivätkä pystyneet korvaamaan menetyksiään yhtä helposti kuin yhdysvaltalaiset, jotka saivat saaresta lisäksi lentotukikohdan pommikoneilleen.


title: Veteen piirretty viiva (elokuva)

text: James Jones palveli Yhdysvaltain armeijan 25. jalkaväkidivisioonassa, joka muodostettiin juuri ennen sotaa Havaijilla ja sai Guadalcanalin taistelusta lempinimensä ”Tropic Lighting”. Jones haavoittui taistelussa ja kirjoitti myöhemmin kolme kirjaa, jotka liittyivät löyhästi hänen kokemuksiinsa Havaijilta, Guadalcanalilta sekä sotasairaalasta. Tunnetuin näistä on "Täältä ikuisuuteen".


title: Veteen piirretty viiva (elokuva)

text: "Veteen piirretty viiva" alkaa luontoelokuvalle tyypillisellä kohtauksella, jonka alussa krokotiili ryömii rantapenkalta tummavetiseen lampeen ja sukeltaa vihreän siitepölykerroksen peittämän pinnan alle.


title: Veteen piirretty viiva (elokuva)

text: Viidakkoa ja köynnöskasvien peittämiä puita esittelevän montaasin aikana sotamies Wittin (Jim Caviezel) kertojanääni pohdiskelee: "Mikä on tämä sota luonnon sydämessä? Miksi luonto kamppailee itsensä kanssa? Maa mittelee meren kanssa? Onko luonnossa koston voima?"


title: Veteen piirretty viiva (elokuva)

text: Kaksi yhdysvaltalaista sotilasta on karannut onnellista ja luonnonläheistä elämää viettävän melanesialaisen alkuasukasheimon pariin. He elävät osana heimoa, mutta todellisuus saavuttaa heidät yhdysvaltalaisen partioveneen muodossa. Toinen karkulaisista on sotamies Witt, yksi päähenkilöistä. Hän joutuu putkaan, ja komppanianvääpeli Welsh (Sean Penn) nuhtelee Wittiä rakastavasti kuin pahankurista lastaan kasvattava äiti. Keskustelusta käy ilmi myös ero puhujien luonteissa: Welsh on kylmä realisti, mutta Witt uskoo hyvyyteen ja toiseen, parempaan maailmaan.


title: Veteen piirretty viiva (elokuva)

text: Witt tunnustaa sellikaverilleen rakastavansa C-komppaniaa. Komppania on jalkaväen kiväärikomppania, joka on ahdettu joukkojenkuljetusaluksen ruumaan. Se on matkalla maihinnousuun Guadalcanalin saarelle, joka on strategisesti tärkeä kohde siellä olevan lentokentän vuoksi. C-komppanian miehet pohtivat elämäänsä ja sitä, miten tuleva maihinnousu vaikuttaisi heihin. Sotamies Bell, (Ben Chaplin) yksi päähenkilöistä, kertoo olleensa aikaisemmin upseerina pioneerijoukoissa, missä hän ei ollut nähnyt vaimoaan neljään kuukauteen. Bell oli eronnut pioneerijoukoista päästäkseen vaimonsa luokse, vaikka olikin tiennyt joutuvansa jossain vaiheessa värvätyksi uudelleen pelkkänä sotamiehenä.


title: Veteen piirretty viiva (elokuva)

text: Yläkannella pataljoonan komentaja Gordon Tall (Nick Nolte) keskustelee prikaatinkenraali Quintardin (John Travolta) kanssa. Tall halveksii itseään, mutta mielistelee nuorempaa Quintardia. Kenraali tekee hienovaraisesti selväksi, että Tallin ura on juuttunut niin paikoilleen, että tuleva taistelu voi olla tämän viimeinen mahdollisuus yletä kenraaliksi.


title: Veteen piirretty viiva (elokuva)

text: Maihinnousu ei kuitenkaan kohtaa vastustusta, sillä japanilaiset ovat sijoittaneet puolustusasemansa saaren sisäosiin. Kun komppania etenee sisämaahan, sotilaat kohtaavat satunnaisia vihjeitä sodan läsnäolosta. Selkein merkki on, kun he löytävät kaksi silvotun yhdysvaltalaisen sotavangin ruumista.


title: Veteen piirretty viiva (elokuva)

text: Taistelut alkavat, kun C-komppania etenee taktisesti tärkeille kukkuloille, jonne japanilaiset ovat kaivautuneet. Japanilaiset ovat piilossa bunkkereissaan tuulessa heiluvan korkean heinikon alla, ja on selvää, että heillä on etulyöntiasema hyökkääjään nähden. Komppania joutuu heti raskaaseen konekivääri- ja kranaatinheitintuleen ja kärsii tappioita edes näkemättä vihollista. Sotamies Tella (Kirk Acevedo) haavoittuu kuolettavasti ja jää huutamaan tuskissaan yhdysvaltalaisten ja japanilaisten väliin, kunnes kersantti Welsh käy lopettamassa Tellan kärsimykset antamalla hänelle yliannostuksen morfiinia. Korpraali Doll (Dash Mihok) riemastuu osuttuaan viholliseen ja on ylpeä saavutuksestaan, mutta pohtii samalla mielessään, onko tehnyt syntiä. Kersantti McCron (John Savage) menettää järkensä, koska hän jää ainoana henkiin 13 miehen ryhmästä, josta oli itse vastuussa.


title: Veteen piirretty viiva (elokuva)

text: Vihollistulessa C-komppania lamautuu paikoilleen. James Staros (Elias Koteas), joka on ollut kaksi ja puoli vuotta komppanianpäällikkönä, ei halua lähettää miehiä hyökkäykseen, joka hänen mielestään johtaisi varmaan tuhoon. Staros ajautuu radiokeskustelussa riitaan eversti Tallin kanssa, koska tämä haluaisi Starosin johtavan miehet suoraan rynnäkköön. Tall haluaa sotilaallista kunniaa ja on valmis uhraamaan alaisensa sen vuoksi. Hän haluaa toteuttaa käytännössä kaikki teoriat, jotka on oppinut upseerikouluissa. Tall päättää tarkastaa tilanteen henkilökohtaisesti. Kun hän saapuu paikalle, japanilaisten tulitus oli juuri vaimentunut huomattavasti, mikä saa Starosin varovaisuuden näyttämään hölmöltä. Sotamies Bell, joka uneksii vaimostaan (Miranda Otto) ja täydellisestä rakkaudestaan, on käynyt tiedustelemassa vihollisbunkkerin sijainnin. Tall kerää vapaaehtoisia suosikkinsa kapteeni Gaffin (John Cusack) johtamaan iskuryhmään, jonka tulee vallata kukkula.


title: Veteen piirretty viiva (elokuva)

text: Iskuryhmän miehet kiipeävät kukkulalle, ja vaikka he ovat jännityksestä lähes lamautuneita, he pakottavat itsensä toimintaan lyhyen tykistötuki-iskun jälkeen. Nopeassa ja kiihkeässä taistelussa ryhmä onnistuu valtaamaan kukkulan. Eräs sotilas teloittaa kaksi vankia. Odotellessaan muiden saapumista sotilaat katselevat uteliaina vangiksi jääneitä turtia ja vapisevia japanilaisia. Kun Tall saapuu paikalle, Gaff pyytää miehille vettä ennen hyökkäyksen jatkamista, koska he eivät ole saaneet vesitäydennystä koko päivänä. Tall puhuu vain mitaleista ja vaatii joukkojaan etenemään; Gaffille hän kertoo operaation olevan elämänsä tilaisuus.


title: Veteen piirretty viiva (elokuva)

text: C-komppania kiinnittää pistimet ja kulkee sumuisen metsikön läpi lehtoon, jossa japanilaiset odottavat. Komppania käy voittoisan lähitaistelun ja saa vangiksi joukon väsyneitä japanilaisia. Witt kiertelee rauhoittamassa tilannetta ja vankeja ja pohtii: "Tämä suuri pahuus. Mistä se tulee? Miten se livahti maailmaan? Mistä siemenestä, mistä juuresta se kasvoi? Kuka tätä tekee? Kuka meitä tappaa? Ryöstää meiltä elämän ja valon. Pitää meitä pilkkanaan näyttäen jotain, jota olisimme voineet tuntea. Hyödyttääkö tuhomme maapalloa? Auttaako se ruohoa kasvamaan tai aurinkoa paistamaan? Onko tämä pimeys sinussakin? Oletko käynyt tässä yön pimeydessä?"


title: Veteen piirretty viiva (elokuva)

text: Sotamies Charlie Dale (Arie Verveen) kerää kultahampaita kaatuneilta samalla, kun muut katselevat näennäisen välinpitämättöminä japanilaisia, jotka itkevät häpeää ja kaatuneita tovereitaan. Tall vapauttaa Starosin komppanianpäällikkyydestä, koska pitää tätä liian pehmeänä, ja myöntää pataljoonalle viikon loman rintamalta.


title: Veteen piirretty viiva (elokuva)

text: Staros saa kiitoksia miehiltään, koska hän oli pitänyt heidän puoliaan ja huolehtinut heistä. Staros kertoo heille pitäneensä heitä poikinaan. Miehet yrittävät nauttia lomasta, mutta osalle se on vain tyhjää aikaa, jolloin he kohtaavat itsensä ja tekonsa taistelussa. Vankeja kultahampaiden vuoksi tappanut Dale säikähtää itseään, kun muistikuvat tulvivat hänen mieleensä, ja jää itkemään sateeseen.


title: Veteen piirretty viiva (elokuva)

text: Bell ajattelee jatkuvasti vaimoaan, kunnes saa tältä kirjeen, jossa tämä pyytää eroa. Vaimo ei ole kestänyt yksinäisyyttä ja on rakastunut ilmavoimien kapteeniin. Witt vierailee uudelleen alkuasukkaiden kylässä, mutta tällä kertaa nämä suhtautuvat häneen pelokkaasti ja torjuen. Witt näkee kylässä merkkejä väkivallasta ja ymmärtää sodan muuttaneen sekä häntä että alkuasukkaita. Paluuta yhteiseen menneeseen aikaan ei ole.


title: Veteen piirretty viiva (elokuva)

text: "Me olimme perhe. Kuinka se rikkoutui ja hajosi? Niin että olemme nyt kääntyneet toisiamme vastaan ja seisomme toistemme valon edessä. Kuinka hukkasimme sen hyvän, joka meille oli annettu? Päästimme sen livahtamaan tiehensä? Huolimattomasti siroteltuna. Mikä estää meitä ojentamasta kättämme? Koskettamasta kunniaa?"


title: Veteen piirretty viiva (elokuva)

text: Kävellessään takaisin Witt kohtaa ystävänsä, joka on iloinen haavoittumisestaan, sillä hän pääsee takaisin kotiin. Wittin palatessa komppaniaan Welsh piikittelee häntä jälleen. Witt moittii Welshia vuorostaan siitä, että tämä on välillä ystävällinen ja välillä taas tekeytyy kylmäksi ja kovaksi. Welsh sanoo tuntevansa itsensä yksinäiseksi vain ihmisten seurassa ja ihmettelee, miten Witt jaksaa uskoa parempaan maailmaan. Witt sanoo näkevänsä Welshissäkin ”kipinän”. Welsh jää pohtimaan ihmisluonteiden eroavuuksia. "Mies katsoo kuolevaa lintua ja luulee sen tuntevan vain selittämätöntä tuskaa. Mutta kuolemalla on viimeinen puheenvuoro. Se nauraa hänelle. Toinen mies katsoo samaa lintua ja tuntee kunniaa. Tuntee jonkin hymyilevän lävitsensä."


title: Veteen piirretty viiva (elokuva)

text: C-komppania kahlaa joessa kohti vihollista. Kun vihollisen tykistötuli osuu aina lähemmäksi, kersantiksi ylennetty Bell kehottaa Starosin tilalle tullutta kokematonta luutnantti Gorea siirtämään miehet pois joelta. Gore sanoo ylpeästi, että hän päättää siitä itse. Gore lähettää korpraali Fifen (Adrien Brody) ja sotamies Coombsin muodostaman partion selvittämään vihollisen sijaintia. Witt ilmoittautuu kolmanneksi, mutta sanoo luutnantille komppanian olevan vaarassa keskellä jokea. Partio törmää pian komppaniaa kohti etenevään japanilaiseen vahvistuspataljoonaan. Coombs haavoittuu, ja Witt jää hänen luokseen ja käskee Fifeä viemään sanaa muille. Fife juoksee C-komppanian luo ja kehottaa kaikkia perääntymään. Kun häneltä kysytään Wittistä, Fife vaikenee. Coombs putoaa virtaan, ja Witt lähtee juoksemaan pakoon, kun japanilaiset lähestyvät. Witt huomaa ajautuneensa saarretuksi, mutta kohottaa silti kiväärinsä ja joutuu ammutuksi. Witt nähdään vielä paremmassa maailmassa, missä hän leikkii vedessä alkuasukaslasten kanssa. Myöhemmin komppania käy hautaamassa Wittin. Welsh jää seisomaan haudalle ja kysyy: ”Missä on kipinäsi nyt?”


title: Veteen piirretty viiva (elokuva)

text: Komppania saa uuden päällikön, kapteeni Boschen (George Clooney). Bosche kertoo komppanian olevan perhe, jonka isä hän on. Welsh pohtii esimiesten ja armeijan valheellisuutta: "He haluavat sinut hengiltä. Tai mukaan valheeseensa."


title: Veteen piirretty viiva (elokuva)

text: Kun komppania marssii takaisin rannalle laivausta varten, se ohittaa tuoreen sotilashautausmaan. Laivassa nuori sotilas selittää toiselle: "Olen ehkä nuori mutta olen elänyt paljon elämää. Olen nyt valmis elämään sitä hyvin. Isäni sanoi minulle aina, että asiat pahenevat ennen kuin ne paranevat. Koska elämän ei pitäisi olla näin kovaa nuorena, luulen, että tämän jälkeen pahin on varmasti ohi. Asioitten on aika alkaa parantua. Sitä minä haluan. Niin tulee tapahtumaan."


title: Veteen piirretty viiva (elokuva)

text: Elokuva päättyy kuviin laivan kannella seisovista, saarta vakavina katselevista sotilaista, alkuasukkaista, jotka melovat jokea pitkin, kuhertelevista papukaijoista ja rantahietikossa itävästä kookospalmun pähkinästä. Sodan jälkeen elämä palaa saarella normaaleihin uomiinsa. Sotilaille saari jää edustamaan ensisijaisesti sotaa.


title: Veteen piirretty viiva (elokuva)

text: James Jonesin kirja "Ohut punainen viiva" ja Terrence Malickin elokuva ovat selvästi erilaisia taideteoksia. Kirja kuvaa päähenkilöiden kokemuksia ja sisäistä elämää tarkasti, eikä siinä ole kertojan ääntä. Kirjassa ei mainita Guadalcanalin alkuperäisasukkaita, vaikka elokuvan melanesialainen heimo on tärkeä sotamies Wittille. Henkilöhahmoissa on suuria eroja: muun muassa ihmisyyteen uskova Witt on kirjassa haiseva ja eriskummallinen hahmo ja kersantti Welsh puolestaan todellinen öykkäri, joka nauttii alaistensa kiusaamisesta. Kirjan C-komppaniaa johtava juutalainen kapteeni Stein on vaihtunut kreikkalaiseksi kapteeni Starosiksi. Malick on käyttänyt myös Jonesin aiempaa kirjaa "Täältä ikuisuuteen" hyväkseen kirjoittaessaan elokuvan dialogeja.


title: Veteen piirretty viiva (elokuva)

text: Ennen "Veteen piirrettyä viivaa" Terrence Malick oli ohjannut vain kaksi täyspitkää elokuvaa. Kummatkin olivat aikanaan arvostettuja menestyksiä. Vuonna 1973 ensi-iltansa saanut esikoisteos "Julma maa" nosti Martin Sheenin ja Sissy Spacekin elokuvauran uudelle tasolle. "Onnellisten aika" teki vuorostaan Richard Gerestä tähden. Itse Malickista puhuttiin perfektionistina, joka kuvaa valtaisan määrän materiaalia ja leikkaa elokuviaan viimeiseen hetkeen asti. Yllättäen "Onnellisten ajan" julkaisun jälkeen Malick muutti vähin äänin Pariisiin ja eristäytyi elokuvamaailmasta ja julkisuudesta. Hän matkusteli Nepalissa ja tutki muinoin ihmisasumuksina olleita luolia, kiipeili Ranskan Alpeilla sekä teki pitkiä matkoja muun muassa Kreikkaan ja Kanadan Nova Scotiaan. Kirjoittaessaan hän asui aina Austinissa Texasissa. Malick ei ole antanut haastatteluja sitten 1970-luvun eikä myöskään halua itseään valokuvattavan. Kun hän katosi kahden elokuvan jälkeen, häntä pidettiin karkulaisena ja epävakaana taiteilijaluonteena, mutta elokuvien menestyksen ja taiteellisten ansioiden vuoksi hänen toivottiin palaavan Hollywoodiin.


title: Veteen piirretty viiva (elokuva)

text: Kun "Onnellisten aika" valmistui, tuottaja Robert Geisler tarjosi Malickin ohjattavaksi elokuvaa David Raben näytelmästä "In the Boom Boom Room", mutta Malick kieltäytyi. Kymmenen vuotta myöhemmin Geisler ja John Roberdeau tapasivat Malickin Pariisissa. He suunnittelivat elokuvaa, joka pohjautuisi D. M. Thomasin romaaniin "Valkoinen hotelli", ja halusivat Malickin käsikirjoittavan ja ohjaavan sen. Hän kieltäytyi, mutta kertoi olevansa valmis tekemään elokuvakäsikirjoituksen Molièren "Tartuffesta" tai James Jonesin "Ohuesta punaisesta viivasta". Tuottajat valitsivat jälkimmäisen ja maksoivat Malickille 250 000 dollaria käsikirjoituksesta.


title: Veteen piirretty viiva (elokuva)

text: Malick aloitti työn vuoden 1989 ensimmäisenä päivänä. Viisi kuukautta myöhemmin hän lähetti tuottajille ensimmäisen 300-sivuisen luonnoksen. Seuraavana vuonna Malick vieraili toistuvasti James Jonesin lesken Glorian ja tämän tyttären luona keskustelemassa käsikirjoituksesta. Heidän mukaansa käsikirjoitus vangitsi kaiken olennaisen kirjasta. Gloria Jones kannustikin Malickia: ”Terry, sinulla on minun mieheni ääni ja kirjoitat käyttäen samaa nuottiavainta. Nyt sinun täytyy vain improvisoida. Käytä riffejä tämän kanssa.” Malick työsti kirjasta lyyrisen, filosofisen ja tiiviin käsikirjoituksen, jossa hänen oma näkemyksensä sotaan ja luontoon oli vahvasti mukana.


title: Veteen piirretty viiva (elokuva)

text: "Entertainment Weekly" -lehden mukaan tuottajat saivat ohjaajan luottamuksen ”vastaamalla hänen jokaiseen oikkuunsa”. He hankkivat Malickille tämän pyytämän erikoisen materiaalin, kuten australialaisista matelijoista kertovan kirjan, äänitteitä japanilaisesta kodo-rummutuksesta ja tietoa navajoista, jotka palvelivat viestimiehinä Tyynellämerellä toisen maailmansodan aikana. Tuottajat järjestivät Malickin matkat ja maksoivat hänen Pariisin-talonsa kiinnitykset. He myös käyttivät paljon aikaa, kun he keskustelivat Malickin kanssa hänen näkemyksistään elokuvan suhteen. "Vanity Fair" -lehden haastattelussa Geisler kertoo: ”Malickin versio Guadalcanalista on kadotettu paratiisi, Eden, jonka raiskaa vihreä myrkky, kuten Terry sotaa nimittää. Suuri osa väkivallasta kuvataan epäsuorasti. Sotilasta ammutaan, mutta Spielberg-tyylisen verisen pään sijasta me näemme puun räjähtävän, kasvien repeilevän ja kauniin, mutta siipirikkoisen linnun lentävän puusta.” Lopullisessa elokuvassa ei ole juuri tällaista kohtausta, mutta monissa taistelukohtauksissa luontoa ja väkivaltaa kuvataan limittäin.


title: Veteen piirretty viiva (elokuva)

text: Malick oli mukana myös muissa Geislerin ja Roberdeaun projekteissa, kuten tekemässä Kenji Mizoguchin elokuvasta "Lääninherra Sansho" näytelmäkäsikirjoitusta, joka tunnetaan nimellä "The English-Speaker". Näytelmästä tulisi hyvin kallis ja pramea Broadway-tuotanto. Projektien aikana Malick oli kuluttanut tuottajien rahoja parin miljoonan dollarin verran. Vuoden 1995 alkuun mennessä tuottajien rahat kävivät vähiin, ja he painostivat Malickia päättämään, kumman projekteista hän voisi saattaa loppuun. He lähestyivät Malickin entistä agenttia Mike Medavoyta, joka oli aloittamassa omaa tuotantoyhtiötä Phoenix Picturesia. Medavoy, jolla oli sopimus Sony Picturesin kanssa, suostui antamaan heille 100 000 dollaria alkupääomaa "Veteen piirrettyä viivaa" varten. Malick aloitti kuvauspaikkojen etsinnän aluksi Panamasta ja Costa Ricasta, kunnes löysi sopivan alueen Australian pohjoisosista.


title: Veteen piirretty viiva (elokuva)

text: Sony peruutti hankkeen huhtikuussa 1997, kolme kuukautta ennen kuvausten alkua, kun Queenslandissa oleville kuvauspaikoille oltiin jo rakentamassa lavasteita. Studion uusi puheenjohtaja John Calley ei uskonut, että Malick pystyisi tekemään elokuvan luvatulla 52 miljoonan dollarin budjetilla. Ohjaaja matkusti Medavoyn kanssa Los Angelesiin markkinoimaan projektia eri yhtiöille. 20th Century Fox antoi 39 miljoonaa sillä ehdolla, että Malick antaisi roolin ainakin viidelle yhtiön näyttelijälle, jotka olivat kiinnostuneita olemaan mukana. Japanilainen Pioneer Films antoi lisäksi kahdeksan miljoonaa ja Medavoyn oma Phoenix Pictures loput kolme miljoonaa.


title: Veteen piirretty viiva (elokuva)

text: Kun sana Malickin paluusta kiersi näyttelijöiden keskuudessa 1990-luvun puolivälissä, useat tähdet halusivat roolin elokuvassa. Koeluvuissa ohjaajan luona kävivät muun muassa Kevin Costner, Martin Sheen, Ethan Hawke ja Dermot Mulroney. Lisäksi Matthew McConaughey, William Baldwin, Leonardo DiCaprio, Edward Burns ja Edward Norton lensivät Austiniin keskustelemaan Malickin kanssa mahdollisista rooleista. Kaikki Malickin suunnittelemat ehdokkaat eivät päässeet tai halunneet elokuvaan. 20th Century Foxin antamalla näyttelijälistalla olleet Robert De Niro, Robert Duvall ja Tom Cruise saivat kopion käsikirjoituksesta, ja yhtiö ehdotti lisäksi Jason Patricia. Sean Penn oli innokas pääsemään mukaan ja sanoi kuuluisaksi tulleen lauseen: ”Anna minulle dollari ja kerro, minne pitää tulla.” Kun Penn oli pestattu elokuvaan, hän kysyi mukaan Harrison Fordia, joka kuitenkin kieltäytyi.


title: Veteen piirretty viiva (elokuva)

text: Käsikirjoituksesta lähetettiin kopio myös Tom Hanksille. Hanks kieltäytyi, koska oli sitoutunut toiseen samana vuonna tehtyyn sotaelokuvaan, joka oli "Pelastakaa sotamies Ryan".


title: Veteen piirretty viiva (elokuva)

text: Erään näyttelijän mukaan Nicholas Cage lounasti Malickin kanssa 1996 ja Cage sai vaikutelman, että Malick haluaisi hänet mukaan. Ohjaaja soitti myöhemmin Cagelle Australiasta, mutta puhelu katkesi tuntemattomasta syystä. Malick luuli Cagen katkaisseen puhelun, loukkaantui eikä ottanut sen koommin yhteyttä.


title: Veteen piirretty viiva (elokuva)

text: Malick kirjoitti erityisen cameoroolin John Travoltalle, jonka hän olisi halunnut näyttelevän pääosaa "Onnellisten ajassa" Richard Geren sijasta.


title: Veteen piirretty viiva (elokuva)

text: Malick joutui ottamaan Clooneyn elokuvan lopulla näkyvään pikkurooliin, koska hän oli 20th Century Foxin esittämällä listalla. Tuottaja Geislerin mukaan ohjaaja pelkäsi suuren tähden herättävän liikaa katsojien huomiota ja kutsui Foxin kanssa tehtyä sopimusta faustiseksi. Clooney oli itse innoissaan päästyään tekemään yhteistyötä Terrence Malickin kanssa.


title: Veteen piirretty viiva (elokuva)

text: Suurten nimien lisäksi Malick valitsi kaartiinsa myös vähemmän tunnettuja näyttelijöitä. Suhteellisen tuntematon Jim Caviezel oli kiitollinen siitä, että Malick luotti häneen ja valitsi keskeiseen rooliin. Hän on kertonut pitäneensä tämän koko ajan mielessään kuvausten aikana. Caviezel harjoitteli oikeaa murretta elokuvaa varten keskustelemalla kentuckylaisten sotaveteraanien kanssa. Korpraali Dollin rooliin valittu tuntematon nuori näyttelijä Dash Mihok oli onnellinen päästyään mukaan ja vielä onnellisempi siitä, että hänen roolinsa säilyi lopullisessa versiossa. Hän kertoi myöhemmin, että olisi ollut tyytyväinen vaikka kuvausavustajan osaan.


title: Veteen piirretty viiva (elokuva)

text: Väkivahvan alikersantti Queenin roolia varten David Harrod joutui kasvattamaan painoaan neljätoista kiloa. Sen hän teki jäätelöä syömällä ja painoja nostamalla. Will Wallacen valinta oli silkkaa nepotismia. Wallace sekä näyttelee että kirjoittaa, ohjaa ja tuottaa elokuvia, mutta tärkein syy valintaan oli se, että Wallace on Malickin kolmannen vaimon Alexandra W. B. Malickin poika. Malick seurusteli roolijaon aikana Alexandran kanssa. Kuvausten alettua hän erosi edellisestä vaimostaan Michelestä, josta oli asunut erillään jo muutaman vuoden ajan. Adrien Brodyn näyttelemän korpraali Fifen rooli oli käsikirjoituksen suurimpia, mutta valmiissa elokuvassa hänellä on vain pari repliikkiä. "The Independent" -lehden mukaan Brody oli katkera Malickille, joka leikkasi hänen osuutensa lähes kokonaan pois elokuvasta.


title: Veteen piirretty viiva (elokuva)

text: Joidenkin näyttelijöiden osuudet jäivät pois lopullisesta elokuvaversiosta. Malick oli kirjoittanut roolin Gary Oldmanille, mutta ilmoitti ennen kuin tämän piti osallistua kuvauksiin, ettei häntä tarvitakaan. Oldman korvattiin mahdollisesti Elias Koteasilla, joka lähetti koe-esiintymisensä Malickille videonauhalla kuukautta ennen kuvausten alkua. Kaikki tapahtui nopeasti, ja ennen kuin Koteas huomasikaan, hän oli jo lennolla kohti Australiaa. Lukas Haas, Viggo Mortensen, Bill Pullman ja Mickey Rourke olivat mukana kuvauksissa, mutta heitä ei nähdä lopullisessa versiossa. Billy Bob Thorntonin oli tarkoitus toimia kertojana ja hän nauhoittikin osuutensa, mutta Malick käytti silti kertojina kahdeksaa elokuvassa näytellyttä. Kaikki näyttelijät saivat työstään palkkion, mutta kenenkään palkka ei noussut yli miljoonan dollarin.


title: Veteen piirretty viiva (elokuva)

text: Elokuvaa Malickin kanssa suunnitelleet ja hänen paluutaan valmistelleet tuottajat Geisler ja Roberdeau kokivat ikävän yllätyksen muutamaa viikkoa ennen kuvausten käynnistymistä. Malick, joka oli vielä hetkeä aiemmin kysellyt tuottajilta neuvoja roolituksen suhteen, soitti heille Australiasta ja sanoi, että he eivät saisi tulla kuvauspaikalle. Syyksi Malick ilmoitti, että heidän liialliset vaatimuksensa tuotantoon osallistumisesta oli suututtanut 20th Century Foxin, joka oli jo lähettänyt paikalle omat miehensä.


title: Veteen piirretty viiva (elokuva)

text: Todellisuudessa Malick oli jo vuonna 1996, kun hän neuvotteli tuotannosta elokuvayhtiön kanssa, lisännyt sopimukseen kohdan, joka kielsi Geisleriä ja Roberdeauta osallistumasta kuvauksiin. Phoenix Picturesin Mike Medavoy asettui Malickin puolelle, koska Geislerillä ja Roberdeaulla oli takanaan useita epäonnistumisia. Myöhemmin kuvausten ollessa vielä kesken "Entertainment Weekly" -lehti sai kuvauspaikalta allekirjoittamattoman faksin, jossa tuottajaparin kerrottiin olevan ”petkuttajia ja vehkeilijöitä, joilla ei ole mitään tekemistä mr. Malickin kanssa”. Geisler ja Roberdeau olivat hämmentyneitä ja tunsivat itsensä petetyiksi. Varmaa syytä Malickin ja tuottajien välien rikkoutumiseen ei tiedetä, mutta on epäilty, että Malickin mielestä tuottajat antoivat heidän yhteisistä projekteistaan liikaa tietoja julkisuuteen.


title: Veteen piirretty viiva (elokuva)

text: Kuvaukset käynnistyivät 23. kesäkuuta 1997 Dancer-vuorella, joka sijaitsee Port Douglasin kaupungin lähistöllä Queenslandissa ”Australian sarvessa”. Matka Los Angelesista kuvauspaikalle kesti noin 16 tuntia. Alue oli niin karua ja vuorelle rakennettu tie niin jyrkkä, etteivät tarvikkeita kuljettaneet rekat päässeet sinne. Näyttelijöitä, statisteja ja kuvausryhmän jäseniä oli yhteensä lähes 500, ja heidän kuljettamisensa tarvikkeineen vuoren juurella olevalle perusleirille kesti kaksi tuntia joka päivä. Tuottaja Grant Hill kuvaili logistisia ongelmia seuraavasti: ”Jokainen päivä on sotilasoperaatio. Meillä on mukana 500 ihmistä, jotka tarvitsevat vaatteita, ruokaa ja kuljetuksen. Me emme näe helppoa päivää.” Malick itsekin hämmästyi tuotannon suuruutta.


title: Veteen piirretty viiva (elokuva)

text: Tukikohtana toiminut 1 200 asukkaan pikkukaupunki Port Douglas tuntui jääneen tuotannon alle. Woody Harrelsonilla ja Sean Pennillä, joka oli ainoana näyttelijänä kuvauksissa koko niiden viisikuukautisen keston ajan, oli oma talo. Osa kuvausryhmästä asui rantahotellin bungaloweissa ja osa pienessä asuntolassa, muiden asuessa välillä teltoissa. Vapaa-aikana oli vähän tekemistä, ja suurin huvi olivat Pennin ja Harrelsonin toisilleen tekemät pilat. John C. Reilly kuvasi elämää yksinkertaisuudessaan houkuttelevaksi. Ben Chaplin piti kuvauksia ja niitä edeltävää sotilasharjoitusleiriä ainutlaatuisina ja kertoi niiden luoneen lujat siteet näyttelijöiden välille.


title: Veteen piirretty viiva (elokuva)

text: Kaikki eivät viihtyneet. Näyttelijä Elias Koteas kutsui kuvauksia omaksi sodakseen ja kuvauspaikkaa rintamaksi. Hänen mukaansa näyttelijät olivat ahdistuneita ja pelokkaita eristyksen ja outojen olojen vuoksi. Tämä lisäsi elokuvaan autenttisuutta. Hiukan ennen kuvausten alkua rooliin valittu Koteas ei ehtinyt mukaan harjoitusleirille, johon suurin osa näyttelijöistä osallistui. Hän tunsi jääneensä kuvauksissa ulkopuoliseksi. Samoin se, että Malick vaihtoi hänen roolinsa merkitystä ja painotusta usein, häiritsi näyttelijän keskittymistä. Jopa hänen roolinimensä kapteeni Stein vaihtui kapteeni Starosiksi.


title: Veteen piirretty viiva (elokuva)

text: Toiset, kuten Caviezel, Chaplin, Penn ja Mihok viihtyivät mainiosti ja pitivät kuvauksia erilaisuudessaan mahtavina. Malick suhtautui kaikkiin tasavertaisesti, ja suuttuessaan hän mieluimmin käänsi selkänsä eikä näyttänyt vihaansa. Caviezelin mukaan eräänä sadepäivänä Malick lopetti kuvaukset ja matkusti kuvausryhmän kanssa leiriin, jossa hän johdatti ryhmän sadetanssiin kanssaan.


title: Veteen piirretty viiva (elokuva)

text: Malick improvisoi kuvauksissa. Ilmeni, että hän hahmotteli useita erilaisia tarinankulkuja ja kuvautti valtavasti materiaalia. Hän kuvasi 100 päivää Australiassa, 23 päivää Guadalcanalilla ja kolme Yhdysvalloissa. Kuvaukset sujuivat täysin aikataulun mukaisesti, ja Malick pysyi budjetissa. Valmista filmiä kertyi yli 3 000 kilometriä.


title: Veteen piirretty viiva (elokuva)

text: Käsikirjoituksessa oli ollut 213 sivua ja siihen oli kuulunut yli 60 puheroolia, ja elokuvan pituudeksi oli suunniteltu noin kolmea tuntia. Jälkikäsittelyn ja leikkauksen kestoksi oli sovittu yhdeksän kuukautta. Malick sai myös oikeuden viimeiseen leikkaukseen.


title: Veteen piirretty viiva (elokuva)

text: Koko kuvausvaiheen mukana ollut raakaleikkaaja Leslie Jones ei kertomansa mukaan juuri keskustellut Malickin kanssa kuvausten aikana. Hänen leikkaamansa ensimmäisen version kesto oli viisi tuntia. Suunnitellun yhdeksän kuukauden sijasta jälkikäsittely kesti kolmetoista kuukautta, joista neljä käytettiin leikkaamiseen. Malick leikkasi elokuvaa viimeiseen saakka. Kuvausten aikana ohjaaja oli kuvannut kohtaukset sekä dialogin kanssa että ilman. Malick ei juuri pitänyt dialogeista ja jätti ne pois aina, kun se oli mahdollista.


title: Veteen piirretty viiva (elokuva)

text: Käsikirjoitus oli keskittynyt kuvaamaan sotamies Wittiä, korpraali Fifea ja kersantti Welshiä Guadalcanalin taistelussa. 20th Century Fox ehti jo mainostaa elokuvaa Fifen hahmolla, mutta kun ensimmäinen täyspitkä leikkausversio valmistui, Fife ei enää kuulunut päähenkilöihin. Myös kersantti Stormin osuus oli pienentynyt yhteen puhekohtaukseen, mutta sotamies Bellin merkitys oli kasvanut.


title: Veteen piirretty viiva (elokuva)

text: Kesken jälkituotannon tuottajat Geisler ja Roberdeau kertoivat lehdistölle ongelmallisesta suhteestaan Malickin kanssa. Mike Medavoyn asianajajat syyttivät heitä sopimusrikkomuksesta, sillä sopimuksessa oli kielletty kertomasta elokuvasta tai sen teosta satunnaisia kommentteja enempää. Saadakseen säilyttää nimensä tuotannossa Geisler ja Roberdeau eivät saaneet antaa lisää haastatteluja, eivätkä he saaneet osallistua Oscar-seremoniaan.


title: Veteen piirretty viiva (elokuva)

text: Lehdistötilaisuuteen Malick joutui lähettämään keskeneräisen version, jonka pohjalta New Yorkin elokuvakriitikkojen yhdistys äänesti Malickin vuoden parhaaksi ohjaajaksi Steven Spielbergin edelle. Sean Penn oli vielä leikkausvaiheen lopussa apuna ja ehdotti viiden minuutin verran leikkauksia kerronnallisen toiston vähentämiseksi. Näiden leikkausten jälkeen elokuva sai lopullisen muotonsa.


title: Veteen piirretty viiva (elokuva)

text: James Jonesin tyttären Kaylie Jonesin mukaan alkuteoksen hengen mukaisesti elokuvassakaan taisteleminen ja sotiminen ei ole sankarillista, vaan pakonomaista, paniikinsekaista, säälimätöntä ja julmaa toimintaa, jota ohjaavat eläimelliset vaistot. Joutohetkinään ja jopa kiivaan toiminnan keskellä sotilaat joutuvat kohtaamaan omat tekonsa, joille he yrittävät etsiä syitä ja oikeutusta sisimmästään. He pohtivat omien tekojensa, heille tapahtuneiden asioiden ja toisten ihmisten merkitystä. Unenomaisten ja sanattomien muistikuvien kautta he käyvät läpi myös aiemman siviilielämän tapahtumia. Elokuva on pasifistinen, mutta perinteisestä poikkeavalla tavalla, sillä se pyrkii keskittymään sodan kauhujen kuvaamisen sijasta ihmisessä itsessään tapahtuvaan muutokseen.


title: Veteen piirretty viiva (elokuva)

text: David Davies kuvaa, että sotaelokuvalle tyypillisesti naisia on Veteen piirretyssä viivassa mukana vain vähän. Sotamies Wittin tunteman alkuasukasnaisen lisäksi elokuvassa esiintyy hänen äitinsä, jota Witt muistelee. Vaimo seuraa myös sotamies Belliä tämän muistoissa ja ajatuksissa. Muuten yhtymäkohtia perinteisiin sotaelokuviin on vähän, ja "Veteen piirretty viiva" välttää tavallisesti lajiin sidotut teemat, kuten yksilöllisesti erottuvien sotilaiden keskinäisen toveruuden kuvaamisen ja sankaruuden. Sen taistelut vaikuttavat päämääriltään merkityksettömiltä.


title: Veteen piirretty viiva (elokuva)

text: Antti Alanen kirjoittaa, että Terrence Malickin elokuvien luontosuhteessa on yhteyksiä Henry Thoreaun ja Walt Whitmanin perinteeseen. Nicholas T. Proferesin mukaan yksi Veteen piirretyn viivan teemoista on ihmisen ja luonnon sisäinen taistelu, mikä ilmenee symboleiden käytössä ja dialogissa, jota henkilöt käyvät sekä sisäisesti että keskenään. Elokuvassa luonto ja luonnonmukainen elämä muodostaa vastakohdan teknologiselle sodankäynnille. Useissa kohtauksissa ja kuvissa luonto pyrkii jatkamaan normaalia kiertokulkuaan sodasta huolimatta. Tuhoamiseen keskittyvät sotilaat ovat kaukana kotoaan. He eivät kuulu saaren maisemaan ja tutkiskelevat ympäristöään pelokkaan uteliaasti. Tämä näkyy selvästi kohtauksessa, jossa C-komppanian sotilaat marssivat jonossa ja odottavat hermostuneina taistelukosketusta. Vastaan kävelevä alkuasukas ohittaa heidät arkipäiväisesti eikä kiinnitä heihin mitään huomiota. Yksittäiset luontokappaleet joutuvat reagoimaan sotaan: käärme hätistelee kahta yhdysvaltalaissotilasta keskellä taistelua, ja normaalisti päivällä nukkuvat lepakot heräävät seuraamaan sotilaiden ahdinkoa. Wittin äänellä puhuvan Malickin mukaan myös ihminen on osa luontoa.


title: Veteen piirretty viiva (elokuva)

text: "Veteen piirretty viiva" sai ensi-iltansa 25. joulukuuta 1998 viidessä elokuvateatterissa, ja se tuotti avausviikonloppunaan 282 534 dollaria. Laajaan levitykseen elokuva päätyi 15. tammikuuta 1999, jolloin avausviikonlopun tuotto ylsi 9 765 762 dollariin. Yhteensä elokuvan bruttotuotto on Yhdysvalloissa 36 400 491 dollaria. Maailmanlaajuinen bruttotuotto oli toukokuuhun 2009 mennessä 98 126 565 dollaria.


title: Veteen piirretty viiva (elokuva)

text: Samana vuonna ensi-iltansa saanut Steven Spielbergin elokuva "Pelastakaa sotamies Ryan" voitti "Veteen piirretyn viivan" palkintojen, ehdokkuuksien ja lipputulojen määrässä ja usein myös arvosteluissa. "Pelastakaa sotamies Ryan" on tarinaltaan perinteinen sotaelokuva, joka kertoo pienen partion odysseiasta vihollisrintaman takana. Elokuvat ovat tyyliltään ja sanomaltaan hyvin erilaisia. "Washington Postin" elokuvakriitikko Michael O’Sullivanin mukaan "Veteen piirretty viiva" on ”ajattelevan ihmisen "Pelastakaa sotamies Ryan"”, joka on kirjoitettu vähemmällä verellä, mutta suuremmalla määrällä kuvallista ja kirjallista runoutta.


title: Veteen piirretty viiva (elokuva)

text: "Chicago Sun-Times" -lehden tunnettu kriitikko Roger Ebert antoi elokuvalle kolme tähteä neljästä. Ebertin mukaan elokuva on hieno, mutta kärsii ristiriidasta, joka vallitsee ohjaajan runollisen näkemyksen ja realismiin pyrkivien näyttelijöiden välillä. "Los Angeles Times" -lehden kriitikko Kenneth Turan antoi sille neljä tähteä viidestä kehuen elokuvan kaunista kuvausta, mutta moittien sen kerronnallista hajanaisuutta. Ohjaaja Martin Scorsesen mielestä "Veteen piirretty viiva" on 1990-luvun parhaita elokuvia. Kriitikot ovat usein ylistäneet John Tollin kaunista kameratyötä sekä Hans Zimmerin musiikkia.


title: Veteen piirretty viiva (elokuva)

text: Suomessa ja Euroopassa yleensäkin elokuva sai paremman vastaanoton kuin kotimaassaan. "Helsingin Sanomien" kriitikon Helena Yläsen mukaan "Veteen piirretty viiva" on yksi sadasta kaikkien aikojen parhaasta elokuvasta. "Kalevan" Pentti Kejosen mukaan elokuva on loistava ja hän haluaisi nähdä siitä täyspitkän alkuperäisversion. "Turun Sanomien" Tapani Maskula piti elokuvaa ilmeisenä klassikkona. Kriittisemmin elokuvaan suhtautui arvostelija Markku Soikkeli, jonka mukaan ”"Veteen piirretty viiva" on nimeään myöten vesitetty filosofinen sotaspektaakkeli. Intensiivisesti ja kirkkaasti kuvatut taistelukohtaukset ovat tunnetäyteisiä, jopa raivoisan surumielisiä, mutta kokonaisuutena elokuva on vieläkin epätasaisempi kuin Coppolan "Ilmestyskirja. Nyt".”


title: Veteen piirretty viiva (elokuva)

text: "The New York Timesin" kriitikot valitsivat "Veteen piirretyn viivan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Veteen piirretty viiva (elokuva)

text: "Veteen piirretty viiva" voitti 17 elokuva-alan palkintoa, ja se oli ehdokkaana 26 palkintoon:


title: Joseph Smith III

text: Joseph Smith III (6. marraskuuta 1832–10. joulukuuta 1914) oli myöhempien aikojen pyhien liikkeen perustajan, profeetta Joseph Smithin vanhin elossa säilynyt poika. Joseph Smithin nimeen liitetty järjestysluku III selittyy sillä, että jo hänen isänsä isän nimi oli Joseph Smith. Hän oli siis ikään kuin kolmas sukupolvi samaa nimeä. Joseph Smith III nousi nykyään Kristuksen yhteisönä tunnetun Reorganisoidun myöhempien aikojen pyhien Jeesuksen Kristuksen kirkon johtoon. Hänen persoonansa ja näkemyksensä vaikuttivat suuresti tämän yhteisön teologiaan.


title: Joseph Smith III

text: Joseph Smith III syntyi Kirtlandissä, Ohiossa 6. marraskuuta 1832 Joseph Smithin ja hänen vaimonsa Emma Hale Smithin perheeseen. Hän muutti perheensä kanssa Far Westiin, Missouriin 1838. Siellä hänen isänsä joutui pidätetyksi syntyneiden väkivaltaisuuksien yhteydessä. Nuori Joseph-poika yöpyi useaan otteeseen isänsä luona vankilassa. Myöhempien kertomusten mukaan isä-Joseph olisi siunannut poikansa vankilassa ja profetoinut tämän kerran nousevan seuraajakseen. Joseph Smith joutui olemaan vangittuna aina vuoteen 1839, mutta hänen perheensä muutti tuona aikana ensin Quincyyn, Illinoisiin ja myöhemmin pyhien uuteen keskukseen Nauvoohon. Vankilasta paennut isä Joseph Smith liittyi myöhemmin perheensä seuraan. Nauvoossa oleskelun aikana isä Joseph voiteli ja siunasi poikansa tiettävästi toistamiseen seuraajakseen.


title: Joseph Smith III

text: Joseph Smith joutui kiihtyneen kansanjoukon lynkkaamaksi Carthagen vankilassa Illinoisissa 27. kesäkuuta 1844. Joseph Smith III oli tuolloin 11. Monet myöhempien aikojen pyhät olivat aikaisemmin ajatelleet poika Josephin kerran seuraavan isäänsä, mutta hänen nuori ikänsä teki tämän käytännössä mahdottomaksi. Sekä Joseph III:n äiti Emma että hänen isänäitinsä Lucy Smith yrittivät pitää pojan puolta, mutta heidän arvovaltansa ei osoittautunut riittäväksi. Koska selvää säännöstä johtajuudesta ei ollut annettu, ajautui Smithin perustama liike kriisiin. Useat kirkon vaikutusvaltaisista viranhaltijoista katsoivat olevansa joko kyvykkäimpiä tai kutsuttuja kirkon johtoon. Kahdentoista apostolin koorumin johtaja Brigham Young katsoi, ettei kirkolle pitänyt ensi alkuun valita johtajaa ensinkään, vaan kirkon johdon tulisi säilyä kahdentoista apostolin käsissä kollektiivisesti. Kolmen vuoden kuluttua Young valitutti itsensä virallisesti kirkon johtajaksi, profeetaksi ja ilmestyksensaajaksi. Hän ilmoitti johtaneensa myöhempien aikojen pyhät Kalliovuorille, turvaan vihollisen ahdistukselta. Suhteet Smithin perheen ja Youngin välillä kiristyivät. Smithin perhe kieltäytyi tunnustamasta Youngin asemaa ja seuraamasta häntä Kalliovuorille. Useat Smithin perheen jäsenistä tunnustivat James J. Strangin kirkon johtajaksi. Joseph Smith III jäi äitinsä ja isoäitinsä kanssa asumaan jo lähes autioituneeseen Nauvoohon. 1847 Emma Smith meni naimisiin toisen aviomiehensä Lewis C. Bidamonin kanssa.


title: Joseph Smith III

text: Joseph Smith III alkoi opiskella lakia. 1856 hän meni naimisiin ensimmäisen vaimonsa Emmelinen Griswoldin kanssa. Nuori aviopari muutti asumaan Joseph III:n vanhempien ensimmäiseen asuintaloon Nauvoossa.